
תקציר
הפרק מתאר גישה קבוצתית לבריאות הציבור למניעת עיכובי התפתחות הקשורים בעוני ובתמיכה חיובית בהורים. מורשת לילדים היא תוכנית לתמיכה רגשית ונענית ביחסי הורה-ילד, בניית מסוגלות עצמית של האם וחיזוק רשתות חברים לתמיכה בקרב אמהות החיות בתנאים קשים. התוכנית מתחילה בהיריון או בינקות כאשר לכל האמהות בקבוצה יש ילדים בני מספר חודשים והאמהות יכולות להשתתף בקבוצה עד לגיל 3 -5 של הילד. ככל שהילדים מתבגרים, תוכנית הלימודים מכסה נושאים הולמים מבחינת התפתחותית כמו התקשרות, משמעת, טיפול עצמי של האם וצמצום לחצים, קריאה ואוריינות, ביטחון ותזונה וקידום מיומנויות חברתיות של הילד. נתונים ממחקרים מבוקרים אקראיים של 'מורשת' מראים השפעות של 3-6 שנים לאחר ההתערבות מבחינה חברתית-רגשית וקוגניטיבית. מורשת מיושמת כיום באתרים בכל רחבי ארה"ב במגוון תשתיות: טיפול בילד, מרפאות, ארגוני קהילה. היישום נתמך ע"י המרכז לבקרה ומניעת מחלות ומחייב השכרה וסיוע טכני. התוכנית אומצה ותורגמה לספרדית. הממצאים והמסקנות אינם מייצגים בהכרח עמדה רשמית של המרכז לבקרה ומניעת מחלות והמחקר נעשה במשותף עם אונ' מיאמי, קליפורניה ומשולש המחקר הבינלאומי. מורשת הוא שם מסחרי רשום.
8.1. מבוא
מעל 22% מהילדים הקטנים בארה"ב חיים בתנאי עוני. הלחצים הקשורים למצב יכולים להביא לשינויים עצביים, מטבוליים ואימונולוגיים שמשפיעים באופן שלילי על ההתפתחות ועל הבריאות לכל החיים. לילדים ממשפחות עניות יש סיכוי גדול יותר להיוולד טרם זמנם, להיות בעלי בעיות בריאות כרוניות ולמות מוקדם יותר מחבריהם מסביבות עשירות יותר, לסבול מקשיים ועיכובים בהתפתחות חברתית-רגשית, התנהגותית, קוגניטיבית ושפתית שיש להן השלכות שליליות על למידה, בריאות ורווחה עתידית. הלחצים והסיכונים הקשורים בעוני יכולים להשפיע על הישגים בבית הספר ועל יחסי חברה בריאים. הערכות העלויות הכלכליות על החברה בכללותה הן -3.8% מהתמ"ג האמריקאי או 500 מיליארד $ לשנה.
עם זאת, התערבות מוקדמת יכולה לפרוץ את מעגל המצוקה ולסייע לילדים לממש את מלוא הפוטנציאל. הצמיחה המהירה של המוח בחמש השנים הראשונות לחיים והחשיבות של היחסים עם המטפל לעיצוב וצמיחה מספקים הזדמנויות מוקדמות לקידום ההתפתחות הבריאה. גישות בריאות הציבור וקידום ההתפתחות הבריאה עוסקות בגורמי הסיכון לפני שהם מובילים להפרעות. תוכניות מניעה בגיל הרך יכולות לקזז את העלות בשל יעילותן. מודלים של מניעה שמדגישים השפעה חיובית של יחסים נענים, מטפחים של הורה-ילד ותמיכה עבור ההורים מעידים על השפעה חיובית על בריאות הילד ורווחתו.
עוני נקשר להישגים חינוכיים ולהתפתחות חברתית-רגשית הן ע"י הגברת גורמי הסיכון והן ע"י הגבלת גורמי הגנה ביחסי הורה-ילד. סביבות עניות מאופיינות בד"כ בלחצים וכאוס. לחצים משפחתיים יכולים להשפיע באופן שלילי על הרווחה הרגשית של ההורים ועל בריאותם הנפשית ולהוביל למנהגים הוריים שתלטניים ונוקשים יותר. בנוסף, להורים אלה אין די משאבים לרכישת צעצועים וספרים - הזדמנויות לגירוי קוגניטיבי. עם זאת, מסוגלות עצמית של האם ואינטראקציות רגישות ונענות יכולות להגן מפני ההשפעות השליליות. אמהות שחשות מסוגלות עצמית נוטות לבנות יחסים חמים והרמוניים יותר עם הילדים ולהפגין יותר ביטחון ומיומנויות פתרון בעיות.
גם התמיכה החברתית חשובה למשפחות אלה. חיי עוני יכולים להגביל את יכולת המשפחה להשתלב בקהילה המקומית וליצור רשת חברתית. לדוגמה, זמינות מוגבלת של אזורים בטוחים ואטרקטיביים בשכונה יכולים למנוע מפגשים בין הילדים ובילוי עם חברים. השכיחות הגבוהה של בידוד חברתי בשכונות היא בחלקה תוצאה של גורמים אלה ויכולה לצמצם את תחושת הקהילה והלכידות החברתית בקרב המשפחות. לאמהות ב-SES נמוך יש סיכוי גבוה לחוות קשרים חברתיים עם רמות לחץ גבוהות ותמיכה חברתית מוגברת יכולה לצמצם לחצים אלה ולקדם את הרווחה הנפשית והגופנית, את ויסות ההתמודדות והרגש ואת המסוגלות העצמית. תמיכה חברתית קשורה להתנהגויות הוריות חיוביות ולפחות בעיות מצד הילד ויכולה לבלום את ההשפעה של לחצים הקשורים לקשיים כלכליים ואינטראקציות שליליות עם הילד. בתגובה לצורך למנוע עיכובי התפתחות הקשורים לעוני, ה-CDC (מרכזים לבקרה ומניעת מחלות) שיתף פעולה עם מומחים בתחומי מניעה מוקדמים ומוסדות פרטיים כדי לפתח גישה לבריאות הציבור שמתמקדת בקידום הורות חיובית. המודל עסק בהערכה מוקפדת והניב את תוכנית מורשת – תוכנית מניעה קבוצתית לתמיכה ביחסי אם-ילד רגישים ונענים, בניית מסוגלות עצמית של האם וחיזוק רשתות חברים לתמיכה באמהות.
8.2 סקירה של מורשת לילדים
פילוסופיית מורשת טוענת שהורות מוצלחת היא שילוב של קבלת החלטות ותחושת אחריות ואלה מתקיימות בתוך קהילה תומכת.
מורשת מבוססת על הקביעה כי הורים יכולים להשפיע חיובית על התפתחות הילד ללא קשר לנסיבות חייהם וכי יש יותר מדרך אחת "נכונה" להורות, כלומר איכות היחסים הורה-ילד חשובה יותר מכל פרקטיקה הורית. המטרות הן: (1) קידום אחריות, השקעה והקדשת זמן ואנרגיה של האם; (2) קידום יחסי אם-ילד אחראיים ורגישים; (3) אמהות כמדריכות בבניית ויסות התנהגותי ורגשי של הילד; (4) קידום באם כמסייעת למיומנויות שפה ולמידה של הילד; (5) קידום תחושת קהילה. לשם כל אלה האם זקוקה ל (1) מסוגלות עצמית ביחס להתנהגויות הוריות, מחויבות לתפקיד ההורי ותחושת תמיכה מהקהילה. מורשת היא תוכנית מניעה, מתחילה בגיל מוקדם ועוסקת ביחסים מטפחים ונענים.
אתרי היישום המקורי של מורשת זומנו כדי לפתח תוכנית משלהם – אוטונומיה ליצור תוכנית שמשקפת את ההקשר הספציפי. כל תוכנית לימודים כוללת פגישות של מומחה התערבות (IS – מנהיג הקבוצה) עם האם בלבד ועם אם-ילד ואירועים ופעילויות בוני-קהילה. המפגשים עם אמהות בלבד כוללים דיון במושגים כמו אבני דרך בהתפתחות הילד, טכניקות הורות חדשות או חלופיות וחשיבות תפקיד האם בהתפתחות הילד. הזמן המוקדש לקבוצת אם-ילד מאפשר לאמהות ליישם מושגים ואסטרטגיות שנסקרו במהלך הפגישות עם האם בלבד; בפגישות אלה ה-IS מחזק באופן פעיל התנהגויות הורות חיוביות של האם.
נכון להיום פותחו ונבדקו שתי תכניות ושיטות יישום המבוססות על מודל מורשת, אחת ע"י אונ' קליפורניה (UCLA) בלוס אנג'לס ואחת ע"י אונ' מיאמי (UM). הראשונה מתחילה בשליש האחרון של ההיריון ועד גיל 3 והשנייה מהלידה ועד גיל 5. לאחר ההכשרה ל- IS יש תפקיד ייחודי במודל, שלא מסתכם רק בהובלת הפגישה השבועית אלא עוסק גם בבניית יחסים חזקים עם חברי הקבוצה במהלך מספר שנים. ה-IS מכוון פגישות של שעה וחצי (מיאמי) עד שעתיים (קליפורניה) שכוללות גם פגישות עם אם בלבד וגם עם הילד. הקבוצה מורכבת מ- 7-10 אמהות. למרות שלמשפחות יש לעתים יותר מילד אחד רק הילד שנרשם מלכתחילה לתוכנית עומד במוקד פעילויות ההתערבות.
נושאי הפגישות כוללים טיפול בסיסי וביטחון; מטרות, שאיפות, הורדת לחצים ותמיכה חברתית לאם; קידום משחק ועשיית צעצועים; תגובות אמהיות רגישות; ניהול התנהגותי תוך שימוש בטכניקות משמעת שקטות כמו בניית רוטינות עקביות בשלב מוקדם, צפייה והכוונה מחדש; הבדלים אישיים בסגנון התינוק; התקשרות ואוטונומיה; והתנהגויות תקשורת של האם שמסייעות לעורר את התינוק קוגניטיבית ומילולית. הנושאים חוזרים על עצמם בכל שלב ועם הזמן מעמיקים והופכים מורכבים יותר ומותאמים לתקופת ההתפתחות הספציפית של הילד לאורך כל ההתערבות.
8.3 ראיות המחקר
כדי לבדוק את ערכה של התוכנית, ה-CDC מימן שני ניסויים מבוקרים אקראיים בלוס אנג'לס ובמיאמי בין 2001-2009. קריטריון ההכללה היה אמהות בנות לפחות 18 עם הכנסה פחותה ב-200% מקו העוני הפדראלי, החיות באזור לוס אנג'לס ומיאמי וחשות בנוח לגבי ההשתתפות בשפה האנגלית וקיבלו לפחות סוג כלשהו של טיפול טרום-לידה. לא נכללו אמהות שלא קיבלו אפוטרופסות על ילדיהם ובעלות בעיות נפשיות או התמכרות. המשתתפות חולקו באקראי לקבוצת התערבות והשוואה ומשפחות בקבוצת ההשוואה קיבלו טיפול רגיל. המדגם הסופי כלל 300 משפחות במיאמי ו-315 בלוס אנג'לס.
עם זאת, היו הבדלים בין שתי הקבוצות במספר גורמים סוציו-דמוגרפיים. אמהות LA היו מבוגרות יותר, עם סיכוי גדול יותר להיות היספניות ועם שפה עיקרית שאינה אנגלית, סיכוי גדול יותר לחיות עם בעל או בן זוג, לתעודת בגרות ולתעסוקה. אמהות שחורות לא-היספניות ייצגו קבוצה גזעית גדולה יותר בכל אתר (69.2% במיאמי ו- 44.9% בלוס אנג'לס) אך בשני האתרים היו התפלגויות גזעיות/אתניות שונות. מעצם התכנון, שני האתרים לא היו שונים משמעותית בהכנסת המשפחה, כאשר בכל אתר כמחצית ממשפחות דיווחו על פחות מ-20,000$ לשנה.
בכל אתר, זוגות אם-ילד הוערכו בשמונה נקודות זמן במהלך כ-9 שנים לשם בדיקת התפתחות הילד, התנהגויות האם, יחסי אם-ילד ומשתנים מתווכים שהונחו, כאשר לאחר הערכות קו הבסיס המשפחות הוערכו בגיל 6 חודשים ולאחר מכן אחת לכל שנה נוספת של השתתפות, כמו גם במהלך ביקור המעקב בכיתה ג' או ד' (טבלה 8.2). המעריכים היו עיוורים לשיוך המשפחה לקבוצה.
תוצאות התפתחות הילד הושוו בכל נקודת זמן באתר המתאים. ממצאי התנהגות וממצאים סוציו-רגשיים מראים כי לגבי ילדי קבוצת ההתערבות דווח על פחות חששות התנהגות בגיל 24 חודשים ובעיות חברתיות-רגשיות בגיל 48 חודש, כמו גם על סיכון נמוך יותר לבעיות התנהגות מגיל 24 חודש ועד 60 חודש במדגם מיאמי. הממצאים גם חושפים סיכון נמוך יותר להתנהגות היפראקטיבית בגיל 60 חודש אצל ילדים במדגם LA.
ממצאים ראשוניים, קוגניטיביים ושפתיים, מראים כי ילדי מורשת ב-LA מציגים IQ והישגים גבוהים משמעותית 3 ו-6 שנים לאחר ההתערבות, התוצאות של מבחני ה-IQ מתמידים עם השנים וההבדל בין הישגי קבוצת ההתערבות לקבוצת ההשוואה התרחבו. הממצאים לא הראו כל הבדלים משמעותיים בתוצאות הקוגניטיביות במדגם של מיאמי ולא בתוצאות השפתיות של מיאמי ו-LA.
נערכה הערכת תהליך שכללה סקרים של שביעות רצון המשתתפים, ראיונות עומק עם המשתתפים וצוות האתר, סקירות של תיעוד היישום, אבחנות אתנוגרפיות של קבוצות ודיוני קבוצות מיקוד. ההערכה הראתה כי אמהות ראו באופן גורף במורשת תוכנית מסייעת להורותם. ה-CDC גם ערך ניתוח נתונים שני של 21 דיוני קבוצות המיקוד באמצעות ניתוח נושאי וטכניקות של תיאוריה המעוגנת בשדה כדי לבדוק יותר מקרוב כיצד האמהות בשני האתרים רואות את ההורות שלהן לאחר ההשתתפות בתוכנית ונמצא כי הן רכשו ידע והשתמשו בפרקטיקות הוריות חיוביות שמדגישה התוכנית. הופיעו מספר הבדלים באתרים סביב אפיוני הורים והאסטרטגיות שלהם; למשל אמהות מיאמי דיברו יותר על עריכת שינויי חיים משמעותיים כדי להתחייב לתפקיד האם בעוד אמהות LA דיברו יותר על דוגמאות ספציפיות ורפלקסיות על תפיסות והתנהגויות ההורות שלהן.
הממצאים האיכותניים מעידים על חשיבות התוכנית לקידום הורות חיוביות של אמהות משכבות מעוטות יכולת.
8.4. אפיונים מובחנים של ילדי מורשת
התוכנית שונה מתוכניות חינוך הורים רגילות ועוסקת בכמה מהפערים שלהן. הבדלים אלה משולבים ברכיבי התוכנית ומאושרים עי" חוויות האמהות בתוכנית. ראשית, במקום לעצב תוכנית לימודים ספציפית, CDC מינתה שני אתרי יישום שונים ליצור תוכנית לימודים למורשת. כל אתר יצר גישה ייחודית על פי התפתחות הילדים, המבוססת על מטרות, הנחות ופילוסופיה כוללת וספציפית של מודל מורשת. CDC  לא פירטה כיצד להבנות את פעילויות הליבה; האתרים יכלו להשתמש בפורמטים שונים כל עוד שמרו על נאמנות לפילוסופיה. היישום נבדל כנגזרת של הקהילה, האפיונים הדמוגרפיים והתרבותיים וגורמי העברת ההתערבות בכל אתר ואתר.
שנית, המודל מדגיש בניית מסוגלות עצמית של האם דרך גישה לא-דיאדית ולא-שיפוטית. בקבוצה האמהות זוכות להערכה ומעודדים אותן לבטא את מטרותיהן, תקוותיהן וחלומותיהן עבור הילדים. מורשת חדשנית בגלל הדגש על כך שכל הורה יכיר ביכולתו המוצלחת לספק סביבה חיובית, מטפחת ומעוררת לילד, גם בנסיבות חיצוניות כאוטיות. מורשת מבוססת על ההנחה שאמהות שחשות מסוגלות הורית תוכלנה לגלות תושייה ותמצאנה את האנרגיה, המוטיבציה והרצון להרחיב את הזמן והמחויבות לילדן. גישת מורשת גרמה לאמהות לחוש בטוחות ביחס להורותן ודבר זה תורגם להתנהגות.
שלישית, מורשת מועברת בפורמט קבוצתי על פי ההנחה שאמהות מאמצות ומקיימות פרקטיקות הוריות חיוביות בצורה הטובה ביותר על רקע תמיכה מתמשכת של חברים. התוכנית מנסה לקדם לכידות חברתית ותחושת קהילה. המודל תומך בתפיסה שהורות זקוקה לחשיבה ביקורתית ולסדרות של החלטות. במערכי הקבוצה, אמהות לומדות נושא, מעבדות בקול את מחשבותיהן וחוויותיהן ביחס לנושא ולאחר מכן מחליטות בעצמן אם המידע מתאים לסגנון חייהן ולמטרות שהן מציבות עבור ילדיהן. התפקיד המכריע של ה-IS הוא ליצור סביבת קבוצה חיובית כדי שאמהות תוכלנה לנסות את הפרקטיקות והרעיונות בסביבה בטוחה ותומכת. הציפייה היא שעם הזמן המשתתפים יעריכו את ההקשר הקבוצתי כמקור לתמיכה, מידע וחברות ויפתחו מיומנות למציאת מקורות כאלה גם לאחר סיום התוכנית.
רביעית, התוכנית מתמקדת בחשיבות של יחסים. בפגישות הקבוצתיות אמהות דנות ביחסים בטוחים ועקביים כבסיס להתפתחות בריאה; ה-IS מדגיש תפיסה זו דרך הדגמה ישירה ומהווה בסיס בטוח של תמיכה עבור אמהות שלא היו להן יחסי התקשרות עקביים בעבר. יתרה מזו, לאחר ההרשמה, אמהות נחשבות חלק מהקבוצה ללא קשר לדפוסי הנוכחות שלהן, כמאמר הנחת המודל – "פעם מורשת, תמיד מורשת".
וחמישית, מורשת מכירה בכך שהורות היא תהליך השפעה ארוך טווח של השקעת אנרגיה וזמן ותומכת בהורים בהרבה מעברי התפתחות של הגיל הרך. לשם כך, התוכנית אורכת זמן ארוך יותר מתוכניות הורות קבוצתיות רבות ומלכתחילה תוכננה לפי מספר תקופות התפתחות כדי לתת הזדמנות להורים לחקור נושאי הורות, לחלוק אתגרי הורות ולדון באסטרטגיות לצמצום לחצים. שינויי התפתחות חשובים קורים בגיל הרך בתחומי הקוגניציה, השפה, האינטראקציות החברתיות, התפיסה-העצמית, ההבנה והשליטה ברגשות. מטלות התפתחות אלה מייצגות זמנים רגישים עבור הילד ויחסיו עם ההורה. השינויים המורכבים מתרחשים במהלך מספר שנים ומחייבים הורים להתמודד עם מקורות מידע רבים ועם דרישות מתחרות ולדעת כיצד להגיב להתנהגויות דינמיות ולא-צפויות.
8.5 שיקולי התפתחות
תוכנית מורשת היא רציפה לאורך מספר גילאים ספציפיים. התכנים מדגישים את הצרכים והיכולות המתפתחים של הילדים ותומכים באמהות בעזרת מידע ואסטרטגיות.
8.5.1. שיקולי התפתחות בתוכנית מורשת UCLA
זו מבוססת על 3 עקרונות: (1) הכשרת הורים במיומנויות התנהגות מועילה; (2) התערבויות מוגבלות בזמן עוזרות לקדם למידה ולמנוע את שחיקת המשתתפים; (3) עיתוי ההתערבות צריך להתאים למצב של אי-וודאות ומוטיבציה ללמוד מיומנויות חדשות מצד האם. תוכנית הלימודים מובנית כך שתעורר רעיונות, גישות ורגשות ולא מסתפקת בהעברת מידע מוכן. (איור 8.1 – דוגמאות לשינוי תכני התוכנית על פי גיל הילד).
התוכנית מתחילה בשליש השלישי של ההיריון וממשיכה עד גיל 3, כוללת 5 פגישות לפני הלידה ו-9 גושים של 10 פגישות לאחר הלידה, עם הפסקות בין גוש לגוש. הפגישות לאחר הלידה מתחילות בגיל חודשיים ונערכות לסירוגין – פגישות עם אם וילד או אם לבד. שיבוץ כזה מאפשר שתי חוויות למידה שונות (איור 8.1). בפגישות עם אם וילד האמהות לומדות טכניקות הורות זו מזו ומה-IS דרך חיזוקים חיוביים והדגמה. בפגישות של אם בלבד הן דנות ומתבוננות בנושאי התוכנית חופשיות מהטיפול בילד. ההפסקות בין הגושים מעניקות הזדמנויות לתרגל ולחשוב על המידע ובמהלכן, ה-ISs עורכים ביקור בית אחד לשמירה על קשר, מעורבות ותמיכה.
כדי לתת לאמהות הזדמנות להמשיך ולבנות קהילה התוכנית כוללת רכיב של מועדון רשת אחדות משפחתית (FUN) של שעה אחת לאחר כל פגישה עם האם בלבד, שמקדם את תחושת התמיכה של האם מקבוצתה, מדגיש את האוניברסאליות של חווית האמהות ומקדם את בטחון האם להצטרף בהדרגה לפעילויות שתומכות בהתפתחות הילד. הזמן לבניית קהילה נועד לקדם רגשות כשירות לתמיכה באמהות בעבודתן הקבוצתית בכל פעילויות הילדים בהן יש ציפייה להשתתפות ההורים.
8.5.2. שיקולי התפתחות בתוכנית מיאמי
התוכנית מבוססת על גישת "הורות מבוססת-מציאות", שמתמקדת במידע ופרקטיקות מתאימים להתפתחות באופן אינטראקטיבי ויישומי. תכני ההתערבות עוסקים ב: (1) הורות כאחריות והזדמנות; (2) הורים כמטפחים; (3) הורים כסוכני התפתחות; (4) הורים כמנחים של סוציאליזציית הילד. הנושאים כמובן מתפתחים בהתאם להתפתחות הילד (איור 8.1). התוכנית מתחילה בגיל חודשיים שלושה וממשיכה עד גיל 5 שנים, בפגישות שבועיות עם הפסקות בזמן החגים. ה-IS מוביל פגישות בנות 90 ד' שמורכבות מרכיבי תוכנית הכרחיים: פגישות עם אם בלבד במהלך "נושא פגישה עיקרי (MST )," ופגישת עם אם וילד ב- "זמן הורה-ילד (PCTT )" ופעילויות בונות קהילה במהלך "בניית תחושת קהילה (BSC )" (איור 8.1). בשנה החמישית ליישום ה- PCTT הופך ל "פעילויות למידה יצירתית לזמן המשותף (CLATT )" שכוללת משחקים ופעילויות שעוזרות לאמהות ולילדיהן להתכונן לגן החובה. IS יכול להתאים את כמות הזמן המוקדשת לכל רכיב בפגישה כדי לעמוד בצורכי הקבוצה תוך שמירה על רכיבי הליבה לשם שמירה על נאמנות. התוכנית גם כוללת זמן אחד-על-אחד עם ה- IS לחיזוק מושגים בהם דובר בקבוצה וזה קורה במהלך ה- PCTT כאשר ל-IS יש הזדמנות להתחבר אישית לכל דיאדת אם-ילד ולספק חיזוקים חיוביים, דוגמה אישית ואת ההכוונה הדרושה.
8.6.יישום מבוסס-קהילה והפצת מורשת: אתגרים, הזדמנויות ולקחים
למרות שהמחקר תומך בהשפעות החיוביות של התערבויות הוריות כמו מורשת על התפתחות הילד, קיים מחקר מועט על הדרך לשדרג ולשלב תוכניות הורות מבוססות בתשתיות הקיימות. ה-CDC ומפתחי התוכנית נקטו בצעדים מדודים בהפיכת התוכנית ממדע נוקשה להתערבות מניעתית באיכות גבוהה בבריאות הציבור בקהילה. הגישה הכוללת ליישום מורשת בקהילה הייתה קודם להבין, להיות מעורב ולכוון לצרכי היכולת של תשתית קהילתית נתונה ולאחר מכן לבדוק את היישום באותו הקשר ולעסוק בתמיכה לצורכי נאמנות. לאחר מכן, CDC ושותפיה פיתחו מבחן ואת ההתאמה הדרושה למודל כדי להגביר את נגישותו ולהפיצו ולבסוף, הם בנו תמיכה לקיימות וליישום מקומי המבוססות על ניסיונות החלוץ.
כדי לחקור את האתגרים וההזדמנויות להפצה רחבה יותר ולשילוב מורשת, CDC ניסתה את התוכנית במערכים שונים של הגיל הרך: מנהל הילדים והמשפחות (ACF) של הד-סטארט, התחלה בריאה של מנהל המשאבים ושירותי הבריאות, המנהל להתמכרות ושירותים נפשיים (SAMHSA) ועוד. הוקמה מערכת תמיכה לקיום ולקידום בניית יכולות ולהבטחת הנאמנות למודל. כדי לסייע לגופים מקומיים לשחזר את תוצאות המחקרים, מערכת התמיכה כללה הדרכה/סיוע טכני אישי מעמיק של המודל ותוכנית הלימודים נערכה לפי הקריטריונים הבאים: (1) סדנת הכשרה ראשונית (חובה שהיא בבחינת זכאות להמשיך בלימוד); (2) הכשרה מתמשכת בנושאים ייעודיים שזוהו דרך סיוע טכני כמו נאמנות היישום וגיוס; (3) כלים לנאמנות, יישום וקיימות.
התוכנית גם כללה כלי ניטור ומשאבים להבטחת שיפור איכות מתמשך, נאמנות ודמיון בתוצאות שיכולות לתמוך בקיימות התוכנית. המוכנות של האתרים השונים ליישם את התוכנית ויכולתם לחדשנות הם אלמנטים עיקריים במודלים שמועברים ממחקר לפרקטיקה.
8.6.1 לקחים שנלמדו מיישום בקהילה
הלקחים נובעים ממידע מכלי ניטור הנאמנות, דיווחים מארגונים, דיווחים על הכשרה וסיוע טכני ומביקורים באתרים. האתרים דיווחו שיישום המודל שיפר את גישתם לאינטראקציות עם משפחות התוכניות. אתרים שמיישמים תוכניות הד-סטארט לגיל הרך ו'התחלה בריאה' דיווחו שמורשת אפשרה להם לעמוד בדרישות התוכנית ובאמות המידה לביצוע ביחס לחיזוק המשפחות ומעורבות ההורים. הגופים המיישמים גם דיווחו כי ההשתתפות במורשת מספקת הזדמנות לא רק להרחיב את שירותיהם ולהתחבר למשפחות מחוץ לכיתות אלא גם לחזק שותפויות עם ארגונים מקומיים אחרים.
יישומי החלוץ זיהו מכשולים ולקחים שנלמדו לגבי יישום ומיסוד התוכנית בתשתיות קיימות. לקחים אלה גם הביאו להתפתחות ובחינה מחדש של תוצרי ידע רבים ומודעות לצורך בהכשרה, הדרכה ומשאבים נוספים. כמו כן יש חשיבות רבה גם לתמיכת המנהיגות ברכיבי הליבה של מורשת וב-IS. כיום נדרשים המפקחים להיות נוכחים בהכשרה כדי להבין, לתמוך ולכוון טוב יותר את היישום בגוף בו הם עובדים.
כמו כן היה צורך בתמיכות בבניית יכולת יישום ארוכת טווח ותמיכה בקיימות לרבות הערכתן, כמו הכללת תכנון לקיימות במהלך ההכשרה ליישום, הדרכה על נתוני המינוף לשם נראות מקומית, רשת לבניית יכולת קיימות והקדמת הזמן לשיחות על שיתוף במשאבי הצוות בין תוכניות ומיזמים.
חשיבות בניית היכולת לתמיכה בנאמנות זוהתה כקריטית לשם יישום מוצלח של מורשת. כלי הנאמנות חשובים לכך שהתוכנית תיושם כמתוכנן, תוך זיהוי תחומים לשיפור ולהבנת והשגת השפעת התוכנית.
חברי קבוצת מורשת לא מוחלפים ולכן מעורבות עקבית חשובה במיוחד לקיום והמשך הקבוצה. תמיכות והדרכות נוספות יושמו לקידום המעורבות. מימון וחקיקה הם בבחינת אתגר מיוחד בטיפול הראשוני. האופציות החלופיות לחקיקה והוכחת השפעת התוכנית באתרים ספציפיים נחקרים דרך שותפות עם אוניברסיטאות ועם איגוד רופאי הילדים.
8.7. הצעדים הבאים
ה-CDC מתרגם את מורשת לספרדית בעקבות הרלבנטיות של התוכנית למשפחות לטיניות. CDC  ושותפותיה מנהלות תוכנית בעלת שיטות מעורבות בעת היישום באנגלית וספרדית. ההערכה מורכבת משני שלבים: (1) התקפות החברתית והקבילות של התרגום ו-(2) נאמנות למודל והערכת התוצאות (בעיצומה). החלק הראשון של ההערכה כלל קבוצות מיקוד וראיונות איכותניים. הומלץ על הוספת תמונות ושירים שמייצגים משפחות ותרבות לטינית לתוכנית הלימודים והורדת רמת הקריאה של חומרים ספציפיים שניתנו לאמהות.
החלק השני של ההערכה מצוי כעת בעיצומו, ומורכב מראיונות וסקרים של האמהות בשפה הספרדית, כמו גם תצפיות ישירות על אינטראקציות הורים -ילדים. מחקר מורשת מקנה לתוכנית השפעה על התפתחות הילד ומעיד על היתכנותה ליישום בקהילה. 
גישות תמיכה בהורות שמשולבות במערכות קיימות יכולות להיות חשובות במיוחד לטיפול בפערים במוכנות לביה"ס ולטיפול בבריאות בשכבות מוחלשות. בנוסף, רופאי ילדים יכולים להיות יועצים נאמנים ולתמוך בתוצאות בריאות חיוביות דרך איתור, סינון וטיפול מוקדם בגיל הרך.

(10)Topham, G. L. (2018). The Circle of Security Intervention: Building Early
Attachment Security. In Building Early Social and Emotional Relationships
with Infants and Toddlers (pp. 237-258). Springer, Cham.‏
10.1 מבוא
התקשרות לא בטוחה ולא מאורגנת קשורה לשורה של תוצאות התפתחות, דבר שעורר את הפיתוח של תוכניות התערבות ומניעה להגברת הרגישות האם וביטחון ההתקשרות. למרות שחלק מההתערבויות הוכחו כאפקטיביות מרביתן יקרות ומוגבלות מבחינת היישום הנרחב. התערבות 'מעגל הביטחון' (Circle of Security-COS) שפיתחו Glen et al, 2005 מקסימה בפשטותה ומנגישה במיוחד את מושגי תיאוריית ההתקשרות להורים. 3 פרוטוקולי התערבות שונים, ברמות אינטנסיביות שונות, מאפשרים יישום של COS ע"י ספקים עם רמות שונות של הכשרה במערכי מניעה והתערבות מגוונים. המעגל פותח כהתערבות לחיזוק יחסי התקשרות לילדים בסיכון לבעיות התפתחות. בתחילה הוא פותח כמעגל ביטחון אינטנסיבי (COSI) – קבוצה טיפולית/פסיכו-חינוכית של 20 שבועות ביחד עם הד-סטארט והד-סטארט לגיל הרך עבור הורים בעלי משאבים חיצוניים ופנימיים מוגבלים שמתמודדים עם לחצים רבים. המחקרים הראו ירידה משמעותית בהתקשרות לא מאורגנת ולא בטוחה. כתוצאה מהפיתוח הראשוני פותחו שני פרוטוקולים נוספים של התערבות ('מעגלי ביטחון הורות' בתוכנית DVD, COS-P) ו-4 מפגשים בהתערבות ביתית (מעגל ביטחון 4 ביקורי בית,     COS-HV4). בעוד כל שלושת התוכניות הופצו ברחבי העולם, פרוטוקול COS-P הופץ הכי הרבה, הוכשרו מעל 15,000 ספקים והמדריך הטיפולי זמין ב-11 שפות.
ה-COS משלב את תיאוריית ההתקשרות והמחקר שלה עם תיאוריית יחסי אובייקט של Masterson והופך את השילוב למודל התערבות מתוחכם ועשיר. החוזק העיקרי הוא המחשת המושגים המופשטים של תיאוריית ההתקשרות והנגשתם להורים. הגישה משתמשת במטאפורות, דמויות ודוגמאות רלבנטיים אישית קלים להבנה, שעוזרים להורים להבין את סוג היחסים להם זקוק ילדם; את התגובות ההוריות ההולמות; את המחסומים בפני העברת צרכים מדויקת להורים ובפני תגובה הולמת של ההורה לילד. 
המטרות העיקריות של COS שונות מאלה של התערבויות הוריות מסורתיות יותר שמתמקדות ברכישת מיומנויות וטכניקות לניהול התנהגות הילד. COS מתמקדת בעזרה להורים לפתח יכולות יחסים שמאפשרות להם לתפקד כבסיס בטוח ומקלט לילד. COS מתבססת על ההנחה שהיסטוריות היחסים של הורים יכולות להוביל לרגשות שליליים חזקים ולהצית מגננות הוריות בתגובה לצורכי הילד. במצב כזה הכוונות הטובות של הטכניקות וההתנהגויות ההוריות הופכות לשבויות של הרגשות השליליים ולכן התוכנית מתמקדת בהלך הרוח של ההורים או בעדשה דרכה הורים תופסים, מפרשים וחווים יחסים קרובים, כאמצעי עיקרי לשינוי. התוכנית עוזרת להורים להגיע למצב תודעתי אוטונומי יותר של תודעה שמאפשר להם לשנות דפוס התקשרות בעייתי של התקשרות ולילדים - לשנות מסלול התפתחות בעייתי למסלול בריא.
10.2 בסיס תיאורטי
המבנים המרכזיים ב-COS  מבוססים על שלושת מערכות ההתקשרות של בולבי (Bowlby, 1988): מערכת ההתקשרות, מערכת החקירה ומערכת הטיפול. הראשונה מתייחסת לחיפוש של הילד אחר טיפול וקירבה למטפל לשם נחמה והגנה. השנייה מתייחסת לדחף של הילד להבין את הסביבה ולשלוט בה. השלישית מתייחסת לדחף של המטפל להגיב נכונה לצורכי החקירה וההתקשרות של הילד או להוות בסיס בטוח לילד. מטפל שהוא בסיס בטוח מספק בסיס ללימוד וחקירה, מעורב, ומספק תמיכה עידוד וסיוע בעת הצורך. מטפל שהוא מקלט בטוח הוא זמין ומגיב ומספק נחמה ואישור לנוכח איומים, דאגות או אי-וודאויות. ילדים קטנים נעים בין צורכי התקשרות לצורכי חקירה אינסוף פעמים ביום ויכולותיהם לנוע באופן אוטונומי וגמיש בין המערכות תלויות בביטחון שהם יכולים לסמוך על המטפל בשתי המערכות. הילדים מפתחים התקשרות בטוחה כאשר המטפל מסוגל לאבחן במדויק את צורכיהם ולהגיב בעקביות ובאופן הולם לצרכים.
חוויות ההתקשרות המוקדמות של ההורים עצמם מגדירות את ייצוגי ההתקשרות הנוכחית, תומכים או מפריעים לה. מחקרים מראים קשר הדוק בין ייצוגי התקשרות של הורים וביטחון ההתקשרות של ילדם. למעשה, היחס בין התקשרות ההורה לביטחון ההתקשרות של הילד חזק יותר מהיחס בין רגישות ההורה לביטחון התקשרות הילד. למרות שכמעט כול ההורים רוצים לעמוד בצורכי הילד ולחזק את בטחונו, הרי האמונות, הפחדים, האסטרטגיות וההליכים ביחס לילדיהם – שפועלים בתת מודע – הם אלה שמנהלים את תגובותיהם והאינטראקציות שלהם עם הילדים. הליכים אוטומטיים מבוססים אלה מאורגנים ללא שפה או מודעות מפורשת ונחווים כאינסטינקטים הישרדותי. למשל, אנשים שהוריהם לא חשו בנוח עם קירבה ושמרו מרחק מצרכים מסוימים של הילדים למדו שקירבה אינה דבר בטוח ועשויים להרחיק את ילדיהם מקרבה יתרה, מבלי להיות מודעים למפה הפרוצדוראלית ממנה נובעת אי הנוחות שלהם. "עיוורון-תודעתי" זה מגן עלינו מפני משהו שאין אנו יכולים לסבול.
לפי COS המנגנון העיקרי דרכו ניתן לשפר את ביטחון ההתקשרות הוא עזרה להורים להגביר את יכולתם לתפקוד רפלקטיבי, שמתייחס ליכולת ההורה לזכור את הרגשות, המחשבות, הרצונות והכוונות שלהם עצמם ושל ילדם, ולחבר בין כול אלה לבין ההתנהגות שלהם עצמם ושל ילדם. המחקר מראה כי שיפור בתפקוד הרפלקטיבי מנבא שיפור באיכות הטיפול: הוכח כי יכולת ההורה לתפקוד רפלקטיבי מנבאה אם הורה עם היסטוריית התקשרות שלילית יהיה מסוגל לקדם את בטחון ההתקשרות של ילדו. גישת COS מתמקדת בעזרה להורים לפתח שפה שמשקפת את הרגשות וההליכים הפנימיים של החוויות המוקדמות שלהם, שמכוונות את האינטראקציות שלהם עם הילד. ביטול שרידי "העיוורון התודעתי" משחרר הורים להתמודד עם התנהגויות ההתקשרות והחקירה של ילדם.
10.3 רכיבי מעגל הביטחון
COS עוזר להורים לשפר 5 יכולות יחסים: (1) הבנה עקבית של צורכי היחסים של הילד; (2) כישורי אבחון וייחוס; (3) תפקוד רפלקטיבי; (4) ויסות רגשי; (5) אמפתיה.
10.3.1 הבנה עקבית של צורכי היחסים של הילד
איור 10.1 מכיר להורים את תיאוריית התקשרות וצורכי היחסים של הילד בעזרת מפה פשוטה של שלושת מערכות ההתקשרות המוצגות לעיל. ההורים מקבלים עותק של הציור בתחילת ההתערבות וזה הופך למוקד השיחות במהלכה.
המחצית העליונה של המעגל. מייצגת את מערכת החקירה של הילד ואת הצורך שלו שההורה יהווה בסיס בטוח של תמיכה בעת יציאתו לחקירת הסביבה. 4 מטלות הוריות ספציפיות תומכות בהתפתחות הביטחון והשליטה של הילד (הילד על העץ): "שמור עלי"(watch over me) – ניטור פעילויות הילד לשם הבטחת ביטחון;

10.1 מעגל הביטחון: הורים עוסקים בצורכי ילדיהם
"תהנה ממני"(delight in me) – בא לידי ביטוי בעיקר בהבעות הפנים של ההורה ובטון דיבורו שמעביר לילד את חשיבותו להורה. "עזור לי"(help me) – מתייחס לתפקיד ההורה בהענקת תמיכה, במידה הדרושה בלבד, שהילד צריך להשלמת המשימה. ו- "תהנה איתי"(enjoy with me) – ההורים נהנים מחקירה משותפת עם הילד. COS מדגיש בפני הורים שהילדים זקוקים להם בדיוק באותה מידה כאשר הם חוקרים "בראש המעגל" כמו כאשר הם מוטרדים ומחפשים נחמה.
המחצית התחתונה של המעגל. זו מייצגת את מערכת ההתקשרות של הילד והצורך שההורה יפעל כמקלט בטוח ו "יקבל אותו בברכה חזרה" כאשר צרכיו להתקשרות מופעלים בשנית. כאשר מופעלת מערכת ההתקשרות מערכת החקירה נכבית והצורך הופך לצורך לדעת שההורה זמין ויגיב במתן הגנה והרגעה. 4 מטלות הוריות ספציפיות מבטאות את תחושת הביטחון של הילד. "הגן עלי"(protect me) – להגן על הילד מפני סכנה אמיתית ולתת לו לחוש בטוח כאשר הוא פוחד, גם כאשר אין שום סכנה אמיתית. "שמח בי"(delight in me) (מופיע גם למעלה) כדי להדגיש את החשיבות שלו. "נחם אותי"(comfort me) מתייחס לתגובה למצוקת הילד כמו לדוגמה כאשר נפגע פיזית. "ארגן את רגשותי"(organize my feelings) נוגע לעזרה לילד להבין ולווסת את רגשותיו ולחוויה הפנימית המציפה והקשה להבנה עבורו. ילדים שמצויים בתחתית המעגל או ילדים  שצורכי ההתקשרות שלהם מופעלים יכולים לנוע רק לכיוון של חקירה, או לראש המעגל, לאחר שהמטפל "מילא את מלוא הכוס" שלהם.
ידיים על המעגל. נוסחת ההורים להתקשרות בטוחה היא "תמיד תהייה גדול , חזק, חכם וטוב יותר. בכל רגע אפשרי לך בעקבות הצורך של הילד, בכל מקום נדרש, קח שליטה." ב-COS פירושו של דבר לספק את הידיים במעגל. תחושת הביטחון של הילד תלויה בידיעה שהוריו לוקחים אחריות בכל רגע שהדבר נדרש. אם ההורים הם "טובים" או חמים ואכפתיים, אך לא מצליחים לתפוס שליטה כאשר זה נדרש (לא "חזקים וגדולים יותר") הם נתפסים כ "חלשים" והילדים נותרים עם תחושת פגיעות וחוסר בטחון. בניגוד לכך, כאשר הורים "גדולים וחזקים יותר", אך אינם "טובים" - הם נתפסים כ "מרושעים". כמו כן, הורים שכה מושפעים מהחוויה שלהם עצמם או הורים מכורים לא יהיו "גדולים וחזקים יותר" ולא יהיו "טובים". אין להם ידיים במעגל והם חשובים כ "נעלמים". הביטוי "בכל רגע אפשרי לך בעקבות צורכי הילד" מבהיר ש "הליכה בעקבות" אין פירושה לספק את כל רצונות הילד אלא רק לבטא תגובה לצורכי ההתקשרות והחקירה הספציפיים. הביטוי "בכל רגע אפשרי" חשוב שכן הורים לא תמיד יכולים להגיב לצורכי הילד בכל רגע.
מעגלי בטחון מוגבל. לאחר שלהורים יש הבנה בסיסית של צורכי ההתקשרות והחקירה של הילד וכיצד COS עובד, מוצגים בפניהם מעגלי ביטחון מוגבל (10.2 ו-10.3) שמבטאים את הרעיון שהורים וילדים חשים פחות בנוח בחלק העליון או התחתון של המעגל. כאשר המעגל עובד בצורה הנכונה ילדים "מסמנים" או מאותתים ישירות להורים לגבי צורכיהם. אך כאשר הורים וילדים חשים שלא בנוח בחלק מהמעגל, הילדים "לא יסמנו נכון" או יטעו הורים לגבי הצרכים האמיתיים כדי להגן על הוריהם מפני רגשות לא נוחים ועל עצמם מפני דחייה ואי-זמינות של ההורה. כאשר ילדים והורים לא חשים בנוח בתחתית המעגל הילדים מטעים את ההורה שהם זקוקים לחקירה גם כאשר הם זקוקים לנחמה והגנה (דפוס הימנעות). כאשר ילדים והורים לא חשים בנוח בראש המעגל הילדים יטעו את הוריהם שהם זקוקים לנחמה או הגנה גם כאשר הם זקוקים לחקירה (דפוס אמביוולנטי). גם ההורים וגם הילדים משחקים תפקיד בריקוד זה כדי להגן על הורים מפני מצוקה וכדי לאפשר לילדים קירבה פיזית, פסיכולוגית ורגשית רבה ככל האפשר להורים. 

איור 10.3.מעגל בטחון מוגבל II : ילד מגיב לצורכי המטפל
10.3.2. כישורי אבחון וייחוס. לצד ההבנה של עבודת COS והמגבלות שהורים וילדים יכולים להטיל על המעגל כדי להימנע מחלקים ממנו, הורים מוכנים ליישם את מעגל הביטחון ליחסים עם ילדיהם. דרך שיחות מוכוונות, הורים לומדים את סימני ההתנהגות הייחודים לילדם וכיצד לבצע ייחוס מושכל על צורכי הילד ורגשותיו ולחבר בין סימני ההתנהגות, הצרכים והרגשות של הילד לבין מיקומו ב-COS.  תמיד קיימת האפשרות שחוויות מוקדמות של ההורים כילדים מניעות את הפרשנות להתנהגות הילד או מובילות למסקנות מוגזמות - שחוויות הילד תואמות לפחדיהם המסווים - או למסקנות שמסוות את חווית הילד בפועל כדי להבטיח שההורה מסוגל לסבול את המצב. מסיבה זו, מושם דגש חזק בעזרה להורים להבחין בין "לראות" לבין "לנחש" (לייחס) וההורים לומדים להבחין ולייחס באופן מושכל לגבי עצמם ולגבי ילדם.
10.3.3 תפקוד רפלקטיבי. כאמור, אחת המטרות העיקריות של COS היא לעזור להורים לפתח מצב אוטונומי יותר של תודעה דרך חיזוק התפקוד הרפלקטיבי. עתה ההורים מוזמנים לחשוב יותר לעומק על זיכרונות העבר. עם זאת, זוהי הצעה מאתגרת משום שהורים בד"כ לא מודעים לכך שחוויות העבר שלהם מסמנות סכנה ומרחיקות אותם מהניסיון להיענות לצרכים הבסיסיים של הילד ולעתים קרובות הם אף לא מודעים לכך שהילד זקוק למשהו שונה ממה שהם נותנים לו.
התוכנית משתמשת במטאפורה "מוזיקת כריש" כדי להמחיש את הסכנה האורבת מהעבר. בפני ההורים מוצג סרטון מנקודת מבט אישית - הם הולכים בשביל ביער שנפתח לתוך חוף ים ציורי. בפעם הראשונה שהם רואים את הסרטון הוא מלווה במוזיקה חרישית ורכה והקבוצה מוזמנת לדבר על רגשותיה החיוביים בעת הצפייה. בפעם השנייה בה הם צופים בסרטון המוזיקה מוחלפת בנגינת צ'לו מהסרט "מלתעות'. הם חשים פחד,  סערת רוחות וחרדה והדיון מבהיר כי למרות  זהות בסרטונים, חווית הסרטון השתנתה באופן דרמטי בעקבות השינוי במוזיקה. מוזיקה היא מטאפורה חשובה משום שהיא מעוררת רגשות, במידה רבה כמו הלך הרוח של ההורים, מבלי שתהייה מובנת דרך השפה. באופן זה עוזרים להורים להבין כי מוזיקת הכריש נשמעת במוחם, לעתים מבלי שיהיו מודעים לה, ומסמנת שכמה מצורכי ילדם במעגל הם מסוכנים למרות שבפועל הילד מוגן. ההורים לומדים שמוזיקת הכריש נרכשה בתגובה לאזורים ספציפיים של המעגל שלא היו נוחים להורה ואם ימשיכו לתת לאותה מוזיקה לכוון אותם הילד יפנים מוזיקת רקע דומה ומאיימת ויחבר בינה לבין צרכים ספציפיים במעגל.
המנגנון העיקרי לשינוי ההורים הוא הגברת התפקוד הרפלקטיבי דרך דיאלוג רפלקטיבי. ההתקדמות נעשית כאשר הורים מסוגלים להשתמש בשפה הנכונה ולחשוב על מוזיקת הכריש, להבין מהיכן באים הרגשות וכיצד הם מעצבים את התנהגותם ואת האינטראקציות שלהם. ככל שמדברים במפורש על הרגשות וחושבים עליהם כך הם ברורים יותר ופחות מפחידים עבור ההורים. מודעות מפורשת לצד ירידה בפחד משפרת את יכולת ההורים לבחור ולנהוג בניגוד למוזיקת הכריש ובהתאם לצורכי הילד.  התמיכה החמה של מדריכי הקבוצה והמרחק מאינטראקציה ישירה עם הילד בעת הדיון הקבוצתי מספקים הכלה רגשית שמאפשרת להורה לסבול את הרגשות המפחידים ולהישאר איתם ולנסות לחשוב על המקור וההשפעה של אותן רגשות. הבנה שמוזיקת הכריש היא תגובה נרכשת מחוויות העבר ולא השתקפות של סכנה בהווה והבנת מחיר החסימה שיוצרת מוזיקת הכריש בפני תגובה נכונה לילד מחזקת את ההורים לפעול בניגוד לרגשות העזים ולשנות את אופן התגובה. בגלל חוזקה של המוזיקה והמגננה הקשורה בה, עבור הורים רבים תהליך הראייה, ההכרה והשינוי של האינטראקציה עם הילד במעגל יכולים להיות איטיים. הדיאלוג הרפלקטיבי במהלך התוכנית עוזר להורים להרחיב כל הזמן את יכולתם ונכונותם לראות ולהגיב באופן שונה.
10.3.4 ויסות רגשות. רכיבי הויסות מתמקדים הן בתפקיד ההורה בחיזוק הוויסות הרגשי של הילד והן בתפקיד מדריך הקבוצה בחיזוק הוויסות הרגשי של ההורה. ילדי הגיל הרך אינם מסוגלים לווסת רגשות עזים בעצמם וזקוקים לסיוע של המטפל לויסות והבנה. הציפיות הנרכשות של הילדים שהוריהם יקבלו אותם ללא קשר לרגשות שלהם ויהיו זמינים ומסוגלים לעזור ולהרגיע הן רכיב המפתח בתחושת הביטחון הרגשי של הילדים. חלק גדול מתשומת לב ההורה מוקדשת בד"כ לעזור לילד ללמוד לנהל את עולמו החיצוני או התנהגותו; אך הורים רבים לא מכווננים לעובדה שילדים גם צריכים עזרה בלימוד ניהול עולמם הפנימי ורגשותיהם. יכולת האדם לנהל התנהגות חיצונית מושפעת במידה רבה מהיכולת לנהל חוויה פנימית. אם אנו מוצפים ברגשות לא מווסתים קשה לבחור התנהגות מתאימה ולהיפטר מתגובות אימפולסיביות. ב-COS, הורים לומדים להרגיע את הילד ולעזור לו לארגן את רגשותיו דרך תיוגם והבנתם. בדומה לתפקיד שמשחקים ההורים עבור הילד, מדריכי הקבוצה משחקים תפקיד של "ויסות-משותף" של רגשות ההורים ועוזרים להם ללמוד לסבול ולהבין את החוויות הפנימיות שלהם עצמם ביחס לתפקיד המטפל. דרך תהליך של זיהוי, תיוג והבנה של חוויות פנימיות, הורים מגבירים את יכולתם לפעול בניגוד למוזיקת הכריש.
10.3.5.אמפתיה. כאשר הורים מכירים בצורכי ילדם הם חווים אמפתיה כלפיו וזו מפעילה את המערכת האכפתית-הטיפולית. עם זאת, כאשר הורים חווים הצפה של רגשות שליליים בתגובה לצורך ספציפי של הילד, רגשותיהם נוטים להתמקד בעצמם במקום ברגשות הילד, להצית מגננות ולהוביל להורות לא-רגישה. במצב זה, הורים נוטים לייחס לילד מניעים שליליים ("הוא סתם אנוכי", "הוא רוצה לשלוט בי"). האלמנטים של COS שתוארו לעיל – הבנת הצורך ביחסים, זיהוי וייחוס הצרכים דרך יישום COS ליחסי הורה-ילד של ההורה עצמו, הגברת התפקוד הרפלקטיבי דרך חשיבה על מוזיקת הכריש – יעזרו להורה לעבור מחוויה רגשית הממוקדת בעצמו וממגננה לאמפתיה הממוקדת בילד; זוהי היכולת לעבור ממה שהילד שלי עושה (גמילה) וכיצד זה גורם לי להרגיש (מתוסכל) למה שאני עושה וכיצד זה גורם לילד להרגיש. מדריכי הקבוצות עוזרים להורים בפיתוח אמפתיה דרך העברת מיקוד מהתנהגויות הילד לצרכים הרגשיים של הילד, עוזרים להורים להבין עד כמה הילד אוהב אותם וזקוק להם, ומבהירים את ההשפעה המשמעותית שיש להורים על הילד. בנוסף, חווית האמפתיה עם מדריך הקבוצה יכולה להשפיע במיוחד על הורים שזכו למעט אמפתיה בחייהם.
10.4. יחסי הורה-מדריך קבוצה. את היחסים בין מדריך בקבוצה וההורה ניתן לראות דרך פרספקטיבת COS בדומה ליחסי הורה-ילד. בדיוק כפי שילדים לא מסוגלים לחקור, ללמוד, לפתח שליטה על סביבתם כאשר צורכיהם לא נענים והם בתחתית המעגל, גם הורים לא מסוגלים לחקור ולפתח יכולות הוריות חדשות ללא עזרה של מדריך הקבוצה כמקלט בטוח. חקירת הורים ב-COS היא תהליך שקיעתם בדיאלוג רפלקטיבי ביחס לצורכי ילדם ומוזיקת הכריש שמפריע לעמידה בצרכים אלה. חקירה זו מעוררת פחדים וחרדות בהורים, גורמת לחזרה לתחתית המעגל, מבליטה לעתים קרובות את המגננה של ההורה ומרחיקה את המדריך מצורכי ההורה. כאשר המדריך יכול לפעול כמקלט בטוח ולעזור להורה לארגן ולנהל רגשות חזקים, זה מאפשר להורים להחזיר את תשומת לבם לדיאלוג רפלקטיבי חקרני. אם המדריך לא נתפס בעיני ההורה כמקלט בטוח, הוא יישאר בתחתית המעגל ובמגננה. האכפתיות החמה, הדאגה של המדריך וההכרה שלו בכוונות החיוביות של ההורה כלפי ילדו הם המפתח בעזרה להורים לחוות את המדריך כבסיס בטוח ומקלט בטוח.
10.5.פרוטוקול COSI מקורי. תוכנית קבוצתית של 20 שבועות לדיאדות הורה-ילד בסיכון לבעיות התקשרות-טיפול ולתוצאות התפתחות שליליות, לילדים בני 12 חודש עד 5 שנים שנפגשים בקבוצות של 5-6 מטופלים. ככלל, ישנם 20 פגישות שבועיות של 75 דקות כ"א, שכל אחת מובלת ע"י 1-2 מדריכים עם הכשרה קלינית. ילדים לא משתתפים במפגשי קבוצת ההורים והקבוצות כוללות תוכן פסיכו-חינוכי ודיונים טיפוליים הממוקדים בדפוסי מטפל ספציפי לגבי תפיסה, הבנה ותגובה לצורכי הילד. התנאים המקדימים לקבלת המשתתפים כוללים יכולת ומחויבות לנוכחות בפגישות השבועיות, מידה מסוימת של תפקוד רפלקטיבי ועניין בלמידה על יחסים עם הילד.
כל ההורים משתתפים בתהליך הערכה מעמיק שמספק הבנה של דפוסי אינטראקציות הורה-ילד, הלך רוחו של ההורה והרגישויות שלו, ומאפשרות למדריך להתאים מטרות טיפול לכל דיאדה. ראשית, הדיאדה משתתפת בפרוטוקול מצב מוזר בו מעורב סרטון קצר של פרידה ואיחוד בין הורה לילד. מערכת הסיווג של איינסוורת (Ainsworth et al., 1978) משמשת עבור ילדים מתחת ל-24 חודש ו מערכת סיווג התקשרות של ילדי גן משמשת עבור ילדים גדולים יותר. לאחר מכן, ההורים מתבקשים לקרוא ספרים מתאימים לגיל לילד למשך 5 דקות, שמלוות באירוע ניקוי במהלכו אומרים להורים לומר לילד לנקות את חדר המצב המוזר. במהלך פרוטוקול התצפית, המדריכים יכולים לאתר את האזורים במעגל – "בסיס בטוח", "מקלט בטוח", ו "ידיים" – בהם הורים שולטים או נאבקים. לאחר השתתפות בפרוטוקול מצב מוזר וקריאת מטלות הניקוי, הורים משתתפים בראיון מעגל הביטחון שנמשך כשעה. מוקד הראיון הוא הלך הרוח של ההורה לגבי יחסיו עם הילד ולגבי רגישויותיו. חלק זה של ההערכה חורג מהבנת התנהגות ההורה והילד באינטראקציה וכולל הבנה של מודלי עבודה פנימיים של ההורה או הייצוג המנטאלי שלו עצמו, של אחרים ושל העולם, שמניעים את התנהגותו באינטראקציות עם הילד. דבר זה מאפשר למדריך לזהות את המאבקים העיקריים של ההורים או את אסטרטגיות המגננה שלהם שמונעים מהם לעמוד בצורכי הילד במעגל. ראיון COS כולל שאלות מ 'ראיון התפתחות הורה' (Aber et al., 1985) ו ראיון התקשרות מבוגר (Main&Goldwin, 1984). הדיונים כוללים רפלקסיות הורים על התנהגות שלהם ושל ילדם וחוויות פנימיות במהלך פרוטוקול מצב מוזר, יחסיהם עם הילד ויחסיהם עם הוריהם שלהם במהלך התבגרותם. מרבית הפגישות הקבוצתיות ממוקדות בסקירת אינטראקציות מצולמות עם הילד שהוסרטו בפרוטוקול מצב מוזר לפני ההתערבות.
פגישות 1-2. במהלך השבוע הראשון, המדריכים מציגים סרטון  של הורים באינטראקציה עם ילדים לצלילי "את כה יפה" (you are so beautiful to me) כדי להדגיש את הכוונות החיוביות של הורים ומשמעותם עבור הילד. לאחר מכן המדריכים משתמשים בגרפיקה של COS כדי לסייע להורים להבין את עקרונות הבסיס של תיאוריית ההתקשרות. בזמן הנותר בפגישה 1 ובפגישה 2, הורים צופים בסרטונים של הילדים שמציגים את תהליך התנועה של הילדים סביב המעגל כדי לעזור להורים לפתחי כישורי אבחון (ראייה) וייחוס (ניחוש) לגבי התנהגות וצרכי החקירה וההתקשרות של ילדיהם.
פגישות 3-8. בפרוטוקול  COSI יש 3 שלבי סקירת סרטונים כאשר כל שלב מתמקד בסרטון אינטראקציה אחר של ילד-הורה שנועד לשרת מטרות טיפול שונות. בכל שלב לכל ההורים יש הזדמנות לתפוס את תורם ב "כסא החם", ולסקור את הסרטון בהכוונת המדריך באמצעות רפלקסיה. השלב הראשון הוא פגישות אלה, כאשר לכל הורה מוקדשת פגישה מלאה. המוקד של שלב זה הוא ב "שימוש-יתר בחוזקות" ו "תת-שימוש ביכולות" של כל הורה. הראשון מבטא שימוש של ההורה במעגל (בראש או בתחתית) בהתנהגויות שהן נוחות יותר עבורו ולכן הוא עושה בהן שימוש יתר כדי להגן על עצמו מפני השימוש ביכולות שמצויות אצלו בתת-שימוש, כלומר - ההתנהגויות מעגל שגורמות להורה להרגיש הכי לא נוח. לדוגמה, הורים אדישים/לא-מעורבים יעשו שימוש יתר בחוזקה 'עידוד ותמיכה בילד בחקירתו', ובכך ימזערו התנהגות התקשרות של הילד ואת הצורך שההורה יעשה תת-שימוש בחוזקה 'הרגעה/נחמה'. כל שבוע נבחרים מראש 4 סרטונים עבור ההורה התורן: ילד במצוקה רוצה הורה, (2) הורה משתמש ביכולת שמצויה בתת-שימוש, (3) הורה מתמודד עם יכולת בתת-שימוש, (4) אינטראקציות הורה-ילד חיובית. במהלך הדיון בין המדריך להורה, שאר חברי הקבוצה ממלאים גיליון עבודה תוך צפייה בסרטונים והמדריכים מזמינים הורים אחרים להשתתף בדיון. דרך תהליך נשנה זה ב-6 הפגישות של שלב 1, הורים מפתחים יכולת מוגברת להתבונן בהתנהגות שלהם ושל ילדם, להבין היכן הילד מצוי במעגל, מהם החוויה והצרכים הפנימיים של הילד ולהבין כיצד החוויה הרגשית שלהם עצמם מעצבת את התגובות שלהם.
פגישות 9-15. שבוע 9 משמש להכין הורים לשלב 2 שמתמקד באופן ישיר יותר באסטרטגיות הגנה של הורים. מוכנסים הרכיבים של מוזיקת הכריש, ה "מוח החושב" (קורטקס קדמי), ה "מוח המרגיש" (המערכת הלימבית), כמו גם רמזים והטעיות. המדריכים מדגישים כיצד מוזיקת כריש במוח המרגיש לוקחת בשבי את המוח החושב וחוסמת את תגובת ההורים לצורכי הילד. אחת המטרות המרכזיות בפגישה זו היא לנרמל את התמודדות ההורה ותהליכי המגננה העצמית שלו ולהדגיש שאסטרטגיות ההגנה העצמית של ההורים אינן תגובה לסכנה חיצונית אמיתית אלא הן נובעות מרגשות שמתעוררים בתוכם, רגשות שנלמדו ביחסים מוקדמים עם המטפלים שלהם עצמם.
השלב השני, פגישות 10-15, מוקדש לסבב הבא של סרטונים, ושוב פגישה אחת מוקדשת לכל הורה. המדריך מכין 4 סרטונים עם נושאים דומים לשלב הראשון של ההתערבות, אך מתוך כוונה של הובלת ההורה לדיאלוג רפלקטיבי ככל שניתן לנוכח היכולת הלא-מפותחת ותהליך ההגנה (סוגיה מוקדית) שמוצת ע"י הפגיעות והכאב שחווה ההורה כאשר הוא מנסה לגעת ביכולות אלה.
פגישות 16-19. שבוע 16 מוקדש לסקירה וגיבוש של מה שנלמד עד כה, מתוך הכנה לשלב הסופי של ההתערבות. בשבוע זה כל הורה גם משתתף בהליך מצב מוזר מתוקן עם ילדו כדי לספק סרטונים חדשים לשלב הסופי. ההליך כולל 4 דקות של הפרחת בועות, 3 דקות של משחק חופשי, 3 דקות של פרידה, 3 דקות של איחוד, 3 דקות לקריאה ומטלת ניקיון מסכמת. אחת ממטרות הסבב השני של האינטראקציות המוסרטות  היא לזהות רגעים בהם הורים מסוגלים לנהל את מוזיקת הכריש שלהם ולערב/להפעיל את היכולת שמצויה בתת-שימוש כדי להגיב לצורכי הילד.
המדריכים שוב מכינים סרטונים לכל הורה בסקירה של שלב 3. שלב זה כולל רק 3 פגישות (מס 17-19) כאשר שני הורים מצויים במוקד הפגישה השבועית. עם זאת, הכותבים טוענים שפגישות אלה הן מהמועילות והמניבות ביותר ומעודדים מדריכים להרחיב ככל האפשר שלב זה ל-6 פגישות כדי לאפשר לכל הורה פגישה מלאה לרפלקסיה ולעיבוד האינטראקציה עם הילד. אחת הסיבות לאפקטיביות של פגישה זו היא שלעתים קרובות הורים מזדעזעים לראות את עצמם כה מושפעים ממוזיקת הכריש שלהם למרות המודעות החדשה שרכשו. התהליך מרחיב את מודעות ההורים ומעמיק את נחישותם לנקוט בצעדים הנדרשים לניהול מוזיקת הכריש שלהם. המפגש הסופי הוא חגיגה של התקדמות ההורים בתוכנית והמדריכים מציגים אסופה של קטעי סרטונים שונים לצלילי השיר "את כה יפה".
10.6.התאמות COS . בשל העלויות הכבדות יחסית של יישום פרוטוקול COSI המקורי וההיתכנות המוגבלת של יישום בקנה מידה גדול, הכותבים פיתחו שני פרוטוקולי התערבות נוספים שהפצתם קלה יותר. התערבויות אלה כוללות את 'תוכנית DVD של מעגלי ביטחון הוריים (COS-P) ו 'תוכנית מעגל ביטחון ב-4 ביקורי בית' (COS-HV4).
10.6.1. התוכנית הראשונה כוללת 8 מודולים עם 8 סרטונים תואמים שנמשכים כ-15 ד' ומציגים את מושגי התוכנית. בתוכניות 8-12 מטופלים מלידה ועד גיל 5 מוזמנים לקבוצות, ללא הילדים. הפגישות נמשכות 1.5-2 שעות ומספר הפגישות גמיש ומסתמך על מספר המשתתפים ועומק הדיון. בניגוד לקבוצות  COSI, תוכנית COS-P נחשבת לתוכנית חינוך הורים והיא קצרה יותר ופחות אינטנסיבית מהתוכנית הקלינית, אינה כוללת תהליך הערכה נרחב ולא מוסרטות אינטראקציות לסקירה במהלך ההתערבות. במקום כל אלה, תקליטורי התוכנית כוללים אינטראקציות מוסרטות של הורים וילדים אחרים כדי להמחיש את מושגי המעגל. במהלך הפגישות, קטעי וידיאו קצרים משמשים כקרש קפיצה לרפלקסיה וליישום של מושגי המעגל בפני המשתתפים ומשפחותיהם. למרות דמיונה של התוכנית לתוכניות הורות מסורתיות אחרות היא לא מחנכת הורים כיצד לגדל את ילדיהם אלא מהווה כיתת רפלקסיה הורית המבוססת על התקשרות, ותפקיד המדריכים נוגע יותר לסיוע ברפלקסיה הורית מאשר בחינוך ההורים.
פגישה 1. המטרות העיקריות הן למצב את המדריך כבסיס בטוח לתמיכה בחקירת ההורים ולהכיר את האלמנטים של COS. בדומה לקבוצות COSI, אחד מתפקידי המפתח של המדריכים ב- COS-P הוא ליצור סביבה בה הורים חשים בטוחים לגשת למחשבות ורגשות לא נוחים ומאיימים. כדי לעזור להורים להימנע מהאשמה עצמית המדריכים מציגים את המושג "הורות מספיק טובה" (Winnicot, 1994) ומדגישים שהורות עניינה ללמוד מטעויות  ולעולם לא מאוחר מדי למטרה זו. בפני ההורים מוצגים האלמנטים של המעגל והם מתחילים לתרגל את מיקום התנהגות הילד במעגל דרך צפייה באינטראקציות הורה-ילד בסרטונים.
פגישה 2. בפגישה השנייה הורים לומדים יותר על "ידיים" במעגל ועל הצרכים האישיים של הילד בתחתית ובראש המעגל. המוקד של הפגישה השנייה היא לעזור להורים להגביר את כישורי האבחנה והייחוס דרך צפייה בסרטונים קצרים של אינטראקציות הורה-ילד ותיאור התנהגות ההורה והילד (ראייה), זיהוי מקומו של הילד במעגל (ניחוש) וזיהוי הצורך של הילד המוצג בציור (ניחוש). בנוסף, הורים מתבוננים בהורות שלהם בעזרת COS כמפה ושואלים את עצמם היחס של הוריהם אליהם בעבר משפיע על תגובתם לילדם במעגל.
פגישה 3. מוצג הרעיון של "להיות עם" (to be with) או "לקבל", רעיון שכרוך בקבלת רגשות הילד ללא הצורך לשנות אותם ולאחר מכן לעזור לילד לארגן את רגשותיו. להורים מוצגות דוגמאות חיוביות ושליליות בסרטונים כדי להדגיש את האינטראקציות שמבטאות "להיות עם" או "לא להיות עם". לאחר מכן הורים משתתפים בפעילות שמזהה אילו מהרגשות שלהם הוריהם היו מסוגלים, או לא מסוגלים, "לקבל" כאשר היו ילדים ובתורם, אילו מהרגשות של הילד הכי קשה להם עצמם לקבל.
פגישה 4. מתמקדת בלהיות עם תינוקות במעגל. המדריכים עוזרים להורים להבין מה הפירוש של "לצאת" ו "להיכנס" במעגל עבור תינוקות שעדיין לא ניידים. בנוסף, הורים לומדים לשים לב אם הילד "בסדר" או "לא בסדר" בכל זמן נתון ולהגיב בהתאם. המדריכים מדגישים את חשיבות ההערות על מה שעושים התינוקות כאשר הם "נכנסים" ו "יוצאים". הורים מתרגלים זיהוי צורכי התינוק דרך צפייה והערות על סרטונים.
פגישה 5. המוקד עובר להבנת ההורים את הפגיעויות שלהם עצמם שמפריעות להם להגיב נכון לצורכי הילד. הורים לומדים את המושג מוזיקת כריש דרך שני סרטוני וידיאו מנוגדים שנדונו לעיל – אחד עם מוזיקת רקע מרגיעה ואחד עם מאיימת. הורים לומדים את המושגים של סימן ו הטעיה וכיצד הורים וילדים משתמשים בהטעיות כדי להימנע מרגשות לא נוחים. בתהליך זה הורים מוזמנים לחשוב היכן מופיעה מוזיקת הכריש שלהם על המעגל.
פגישה 6. מתמקדת ב "ידיים" על המעגל. הסרטון והדיון מתמקדים בתיאור 3 מקרי ה "ידיים מוגבלות": כאשר ההורים קטנוניים/מרושעים (חוזק ללא חיבה), חלשים (חיבה ללא חוזק), וכאשר הם אינם. הורים מוזמנים לחשוב על מה שעשוי להוביל הורים אחרים לעסוק בכל אחד מסוגי הידיים המוגבלות במעגל וכיצד כל אחד עשוי להשפיע על הילד. המדריכים מדגישים שכאשר להורים יש ידיים מוגבלות במעגל הילדים שלהם לומדים לחשוש מהם, דבר שחוסם את היכולת של הילד להשתמש בהורה כבסיס בטוח במעגל. לאחר מכן, הורים צופים בסרטונים של שחקנית שממחישה כיצד הורה עשוי להגיב כאשר הוא חווה מוזיקת כריש בחלקים שונים של המעגל, וההורים מוזמנים לזהות היכן הם עשויים לחוות את מוזיקת הכריש. המדריכים מדגישים שככל שהורים מודעים יותר להשפעת מוזיקת הכריש כך הם מועצמים יותר לפעול בניגוד לאותה המוזיקה ולבחור בביטחון.
פגישה 7. הפגישה מתמקדת ב "קרע" ו "תיקון". סרטון ודיון מדגישים שכאשר ילדים כועסים ומתפרצים הם בעצם אומרים שהם זקוקים להוריהם שיעזרו להם לנהל את רגשותיהם. קרע מתייחס לרגעים בהם הורים יוצאים מהמעגל ולא מצליחים לספק מה שדרוש לילד. תיקון מתייחס להורים שמכירים בקרע, לוקחים פסק זמן לארגון רגשותיהם ולאחר מכם מקדישים זמן לילד ועוזרים לו לארגן את רגשותיו.
פגישה 8. הפגישה הסופית היא סיכום וחגיגה – הורים צופים ומשוחחים על סרטון שמסכם את מושגי המפתח ולאחר מכם מוזמנים להרהר בחוויה שלהם בתוכנית: לאיזה אלמנט הייתה ההשפעה הגדולה ביותר ומה הם ימשיכו לעשות בניגוד למוזיקת הכריש שלהם.
10.6.2. מעגל ביטחון בביקורי בית-4. ה- COS-HV4 נועד להיות תוכנית התאמה קצרה של 20 פגישות בקבוצת COSI והיא ניתנת כהתערבות בבית עם הורים וילדים אינדיבידואליים (0-5) שמתקשים כלכלית ומצויים בסיכון. לפני התחלת ההתערבות, הורים וילדים משתתפים בפגישת הערכה בת 3 שעות במשרד כלשהו. לאחר מכן 4 הפגישות נערכות בבתים למשך 60 דקות כל אחת. שלושת הפגישות הראשונות נערכות במרווח של 3 שבועות והאחרונה שבועיים לאחר השלישית. בסיום כל אחת משלושת הפגישות הורים מוסרטים באינטראקציה עם הילד למשך 30 דקות תוך התנהלות "רוטינית שגרתית". הסרטון משמש לסקירה במהלך השבועות הבאים. הילדים נכללים בפגישות כדי שתכני התוכנית ייושמו כפי שהם נדונים. הספקים מעירים ומזמינים את ההורים לחשוב על האינטראקציות עם ילדיהם במהלך הפגישות. בין הפגישות ההורים מתבקשים לשים לב לרגעים בהם הילדים מפגינים צרכים במעגל והורים דנים באבחנות שלהם עם הספק בתחילת כל פגישה. בנוסף, הורים מתבקשים להיות מעורבים במטלות קצרות נוספות בבית, בין הפגישות, כמו לדוגמה להסביר את ה-COS לחבר.
הפגישה הראשונה מתמקדת בפיתוח ביטחון ביחסים, הצגת גרפיקת ה-COS בפני הורים ובהבנה בסיסית של צורכי ההתקשרות והחקירה של הילדים, ועזרה להורים להגביר את כישורי האבחון והייחוס שלהם. פגישות 2-3 מוקדשות לסקירת סרטונים של אינטראקציות והן מתמקדות באותם נושאים כמו בשלבים 2 ו-3 של קבוצות COSI. במהלך הפגישה השנייה, המדריך עוזר להורים לזהות לאילו מצורכי הילד הכי קשה להם להיענות. במהלך הפגישה השלישית דבר זה מורחב למיקוד בגורמים הפסיכולוגיים שמקשים על הורים להגיב לצרכים ספציפיים של הילד ומכניסים את מושג מוזיקת הכריש. פגישה 4 מיועדת לגיבוש הבנה והתקדמות של הורים (ראו טבלה 10.1 להשוואה של פורמטים של טיפול והדרישות מהספקים בפרוטוקול COS ).
10.7. תמיכה מחקרית. מחקר מבוקר ואקראי בדק את היעילות של COS-HV4 עם אמהות מעוטות הכנסה לתינוקות רגזניים. האמהות וילדיהם גויסו מ-14 בתי חולים באזור עירוני זמן קצר לאחר הלידה והאמהות שויכו באקראי לקבוצת התערבות (86=N ) וביקורת (88=N ) . אמהות ותינוקות הוערכו בבתיהן במהלך החודש הראשון לחיי התינוק ושוב במעבדה בגיל 12 חודש. לא נמצאו השפעות מרכזיות של ההתערבות אך מעמד משתתפי הקבוצה יצר יחסי גומלין עם רגזנות התינוק: לתינוקות רגזנים במיוחד, בהשוואה לתינוקות עם רגזנות מתונה שהשתתפו בהתערבות, היה סיכוי גדול יותר לפתח בטחון בעוד לתינוקות לא-רגזניים שלא השתתפו בהתערבות היה סיכוי גדול יותר לפתח אי-בטחון. 
P-COS . פורסם רק מחקר מבוקר ואקראי אחד שבודק יעילות פרוטוקול P-COS. המחקר נערך עם 141 אמהות. הילדים ששויכו להתערבות השתתפו בקבוצות שבועיות של 90 דקות למשך 10 שבועות. לאחר ההתערבות, אמהות הקבוצה דיווחו על פחות תגובות לא-תומכות, אך לא על יותר תגובות תומכות, למצוקה של ילדן בהשוואה לאמהות בתנאי הביקורת. ילדים מקבוצת ההתערבות הראו שליטה פנימית גדולה יותר מילדים בקבוצת הביקורת. להתערבות לא הייתה השפעה מרכזית על התקשרות מתמשכת של הילד או על הפנמה או החצנה של בעיות התנהגות. מבחני השפעות המתינות מראים כי לאמהות בקבוצת ההתערבות שבקו הבסיס היו ברמה גבוהה של הימנעות מהתקשרות היו ילדים שהיו בטוחים יותר ופחות לא-מאורגנים מאשר האמהות בקבוצות ללא-התערבות לאחר המבחן.
COSPI . 3 מחקרים בדקו את היעילות של התערבות קבוצתית COSI בת 20 שבועות אך ללא קבוצת ביקורת אקראית. במחקר מ-2006 לפני ההתערבות 65% מהילדים היו לא-מאורגנים-שולטים או לא-בטוחים-אחר ולאחר ההתערבות המספר היה 25%. כמו כן, לפני ההתערבות רק 20% דורגו כבטוחים בעוד 54% דורגו כבטוחים לאחר ההתערבות. במחקר מ-2010 שבדק את יעילות התערבות COS בקרב נשים בכלא, אמהות החלו בהתערבות בשליש השלישי להריון ונפגשו בקבוצה פעמים בשבוע למשך 90 ד' עד שהילד הגיע לגיל שנה. בששת החודשים הראשונים לחיי הילד האמהות חיו במתקן הטיפול ובמהלך 6 החודשים הבאים הם חזרו למתקן הרגיל. 2- מתוך 40 האמהות השלימו את ההתערבות ואת הפרוטוקול מצב מוזר שלאחר ההתערבות. עם הסיום, 14 מתוך 20 התינוקות צוינו כבעלי התקשרות בטוחה ו- 4 נמצאו לא-בטוחים ולא-מאורגנים, מספרים שדומים לשיעורים שנמצאו במדגמים של מעמד ביניים בסיכון-נמוך.
מחקר שלישי מ-2015 בדק אפקטיביות של מודל דיאדות קבוצתי במהלך 20 שבועות שהופנו לטיפול בשל בעיות התנהגות או בעיות רגשיות של הילד. 83 דיאדות (ילדים בני 1-8) השתתפו במחקר. הורים שויכו לקבוצות בנות 4-6 הורים בעלי ילדים בגיל דומה. את הקבוצות הובילו 2 מדריכים ובדומה לשני המחקרים הקודמים נעשה שימוש בתוכנית של 'לפני' ו 'אחרי' ללא קבוצת השוואה. נמצאו ירידות משמעותיות בלחצים ובתסמינים של ההורים, בתסמיני הפנמה והחצנה של הילד לפי דירוג ההורה ובתסמיני החצנה של הילד לפני דירוג המורה. נמצא גידול משמעותי בתפקוד רפלקטיבי של ההורה, בייצוג החיובי של הורה והילד לפי ההורה ובביטחון ההתקשרות של הילד.
אם כי המחקר על פרוטוקולים של COS מעיד על השפעות חיוביות, היעדר מחקרי ביקורת אקראיים (RCT) מהווה מגבלה רצינית ולכן יש צורך במחקרים נוספים כדי להגביר את ההבנה של יעילות כל פרוטוקול יישומי ויש צורך במחקרי השוואה של יעילות יחסית של שלושת הפרוטוקולים כדי לעזור לספקים להבין אם פרוטוקולים יותר אינטנסיביים מבחינת המשאבים מועילים באופן שמצדיק את העלות הנוספת.
10.8 שיקולי התפתחות. הרעיונות והמושגים של כל הפרוטוקולים מעוגנים בתיאוריית ההתקשרות ולכן ניתנים ליישום בכלל התרבויות ולמגוון גילאים. פרוטוקול COSI מתמקד בעיקר בהורים לילדים בני 0-5 אך הוא גם יושם עם ילדי תיכון בבתי ספר אלטרנטיביים, אך יעילות היישום לילדים גדולים יותר עדיין לא נבחנה. וכאמור, התערבות COSI עוסקת בהורים לילדים בני שנה עד חמש וזאת בגלל ההסתמכות הרבה של ההתערבות על פרוטוקול מצב מוזר לשם הערכה והסתמכות על סרטון מצב מוזר לשם דיון ורפלקסיה. אם כי הפורמטים COS-P ו- 4HV-COS עוסקים בתינוקות, הפרוטוקול בכל הפורמטים מפותח היטב ומיושם בקלות גם לילדים בני שנה עד חמש בגלל היכולת לניידות או היכולת "להיכנס" או "לצאת" בדרכים ברורות יותר של ילדים בטווח גילאים זה. וכאמור לעיל, כדי לטפל בצרכים הייחודיים של התינוקות במעגל, הממציאים הקדישו את אחד משמונת המודולים של P-COS ל "להיות עם" תינוקות. פגישה זו מתמקדת בעובדה שאינך יכול לקלקל תינוק, גם לנוכח הבנת ההשפעות של דיכאון לאחר לידה, יכולתה של האם להגיב במעגל, המשמעות פיתוח הרגעה-עצמית ע"י התינוקות, החשיבות של תמיכה הורית מבלי להיות פולשני ולהפריע, והחשיבות של הדיבור עם התינוקות על עולמם כאשר הם "יוצאים" ו "נכנסים".
10. התערבות מעגל הביטחון: בניית בטחון בהתקשרות מוקדמת
10.9 יישום אתגרים והזדמנויות. לכל אחת מההתערבויות יש מדריך כתוב שמספק הוראות מפורטות ליישום. מבחינת מדרגיות שנעה מהפחות מדרגי ליותר מדרגי יש לנו COSI, 4HV-COS , P-COS. COSI  הן קבוצות אינטנסיביות מבחינת השקעת עבודה ומשאבים, וזקוקות לזמן נרחב מהספק בשלב ההערכה, בבחינה והכנת הסרטונים ובהקלטת האינטראקציות השניות של הורה-ילד. אם כי לפורמט 4HV-COS יש דרישות הכשרה דומות, המדרגיות טובה יותר בגלל המשך הקצר של ההתערבות והעובדה שהיא ניתנת בבית. המדרגיות של תוכנית P-COS טובה למדי, כאשר רק מעט נדרש מבחינת הכשרה וזמן מהמדריכים לפני הפגישות. ייעוץ רפלקטיבי זמין ומומלץ כפרקטיקה הטובה ביותר להגברת מהימנות יישום התוכנית. בנוסף לקבוצות הורים התוכנית גם מיושמת במערכים אישיים.
10.10 מסקנות והצעדים הבאים. ה-COS חושף בפני הורים את "מה שמצוי מתחת לאפם": הצורך הבסיסי של הילד להתקשרות וחקירה והתגובות הנכונות של הורה שמסייעות להתפתחות בטוחה ובריאה של הילד. הורים לומדים להפוך למשקיפים מיומנים על עצמם באינטראקציות עם הילד ולייחס את הצורך של הילד במהלך היום. ולבסוף, הורים לומדים להתכוונן, לסבול את הרגשות השליליים של ילדם ולבחון את הרגשות והזיכרונות שלהם מהחוויות המוקדמות שלהם כילדים שמפריעות ליכולת שלהם להגיב נכונה לצורכי הילד. בעזרת המדריכים שמספקים בסיס ומפלט בטוח הורים מצליחים לגייס אומץ  כדי לחקור ולהבהיר את הרגשות הכואבים שלהם ולבחור לפעול בניגוד לאותם רגשות שחסמו בפניהם טיפול נאות בילד. ליכולות אלה יש השפעות מעמיקות ומרחיקות לכת על הורים וילדיהם.
שלושת הפורמטים להתערבות מספקים מנעד של אפשרויות ליישום ה-COS, תוך תלות במשאבי הסוכנות המספקת ומגבלותיה ובאוכלוסיה מקבלת השירות. משתתפים בפרוטוקול COSI בן 20 שבועות נקשרו למעבר מהתקשרות לא-בטוחה לבטוחה בקרב ילדים, ולפרוטוקול 4HV-COS היו תוצאות דומות ביחס לתינוקות רגזניים. אמהות שהשתתפו בפרוטוקול P-COS דיווחו על פחות תגובות לא-תומכות למצוקת הילד והילדים הפגינו שליטה מעכבת גדולה יותר. 

אחת הדרכים למניעת ההשפעות ארוכות הטווח של עוני ומצוקה על ילדים קטנים מתמקדת בהכשרת כוח עבודה ותוכניות תומכות אחרות בהורים שילדיהם רשומים בתוכניות לגיל הרך. המושג התערבויות "דו-דוריות" הוא אטרקטיבי משום ש (א) ילדים שרשומים במרכזים איכותיים לגיל הרך כבר מקבלים התערבות, (ב) ניתן להניח שהורים פיתחו מידה מסוימת של קשר ואמון עם המורים והצוות, (ג) הורים הוכיחו את היכולת והמחויבות לשפר את עתיד ילדם ע"י רישומם לתוכנית, (ד) שייתכן ולחוקרים יש גישה לקשרים עם המשפחות, המורים והצוות כדי ליישם ולהעריך תוכניות. עם זאת, רבות מהתוכניות הדו-דוריות נבדלות בסוגן, באינטנסיביות שלהן ובמשכן ומפיקות תוצאות מאכזבות. לאחרונה תוכניות מדור שני, תוכניות "שני דורות 2.0" - הציגו הבטחה גדולה יותר ע"י שילוב טוב יותר של התערבויות בילדים והורים והכללת ממצאים חדשים על סיכון וחוסן.
הפרק הנוכחי מתאר תוכנית מסוג זה שנערכה בשלושה מרכזי חינוך שונים בטולסה – מיזם ילדי טולסה (TCP). התוכנית כללה ריבוי רכיבים: תוכנית כוח-עבודה דור שני עבור הורים, תמיכה בתוכנית ותמיכה בכיתה עבור מורי הגיל הרך והצוות, קידום בריאות גופנית ונפשית של המשפחות. בכלל זה קידום הבריאות הנפשית מהווה נושא משותף שעובר כחוט השני בכל רכיבי ההתערבות. אנו מתארים את התהליכים ששימשו לפיתוח הגישה התיאורטית ואסטרטגיות היישום, שכללו בניית יחסים אפקטיביים ושיתוף פעולה בין חוקרי אקדמיה, מורי הגיל הרך, מקצועני בריאות הנפש, ספקי בריאות, צוות תמיכת הורים והמשפחות. אנו מדגישים את התהליכים ששינו והפכו תיאוריה מחקרית וממצאים אמפיריים לתוכניות ברות-קיימא, מציגים ראיות ראשוניות לתמיכה בגישה ולקחים שהופקו מהתהליך.
12.1. רקע: עוני, מצוקה ולחצים בין-דוריים
עשורים של מחקר מתעדים את ההשלכות השליליות והמתמידות של עוני בילדות על הבריאות וההתפתחות. בארה"ב מדד 2009 הגדיר עוני כהכנסה של 22,000$ למשפחה של ארבעה, אך העוני משפיע על דברים רבים מעבר להכנסה: ילדים שגדלים בעוני חיים במשפחות שנאבקות על קיומן, על ביטחון תזונתי, על אי יציבות בדיור, על טיפול רפואי, היעדר גישה לבתי ספר טובים, על מצוקה ופשע בשכונה וקשיים רבים אחרים. תנאים אלה קשורים ברמות מוגברות של דיכאון, מצוקה הורית, עימותים במשפחה וקשיים פסיכו-סוציאליים אחרים. לדוגמה, הכנסה נמוכה יוצרת מתאם עם השקעה הורית נמוכה מבחינת זמן וכסף בלמידה של הילדים, עם משמעת קפדנית ויחסי משפחה משובשים.
לחוויית הקשיים החומריים והנפשיים-חברתיים הקשורים לעוני יש השפעות שליליות במיוחד במהלך השנים הראשונות לחיים, שכן התפתחות היא תהליך מצטבר ופגיעות בהתפתחות בשנים אלה מאיימות על הצלחה במטלות ההתפתחות בהמשך. מחקרי הדמיה עצבית מראים כי עוני משפיע שלילית על צמיחה מוחית במהלך הינקות והגיל הרך ועל כישורי המוכנות לבית הספר. ראיות נוספות ממחקר אפידמיולוגי ומחקר על חיות תומכות בדעה שלעוני, ולכל גורמי הלחץ הנלווים אליו, יש השפעות פסיכו-סוציאליות נוגדות ומתמשכות. עם זאת, ניתן למתן השפעות אלה ע"י טיפוח והיענות ולכן להתערבויות בגיל הרך יש כוח גדול במניעת השפעות ארוכות טווח, יותר מאשר למאמצים מאוחרים וכי המאמצים לצמצם את לחצי המטפלים/הורים יכולים להועיל במיוחד.
12.2. התערבויות מיזם ילדי טולסה: מתיאוריה למעשה
המיזם החל ב-2008 כשיתוף פעולה בין חוקרים ממרכז הרווארד להתפתחות הילד, עמיתי מחקר מקומיים באוניברסיטת אוקלהומה בטולסה (OU-Tulsa), אוניברסיטת אוקלהומה, עמיתים מקהילת חברת Tulsa Educare, ומנהלי מיזם מקרן משפחת קייזר. המיזם ממשיך ליישם ולבדוק תוכניות שמשרתות משפחות עם ילדים קטנים על סמך מספר שיקולים תיאורטיים ומעשיים.
הקשר מקומי. במדינת אוקלהומה יש אחד משיעורי העוני הגבוהים ואחד משיעורי הניידות הכלכלית הנמוכים ביותר בארה"ב. ההיסטוריה של אוקלהומה גדושה קשיים וטראומות, החל מההעברה כפויה של עשרות שבטי ילידים ל "טריטוריה אינדיאנית", המשך במהומות הגזע הגרועות ביותר בהיסטוריה של ארה"ב בטולסה ב-1921,  חווית dustbowl – עקירת משפחות מאדמותיהם וזה מזה במשבר הכלכלי של 1929, וכלה במחזורי טורנדו מסיביים שהורסים בקביעות בתים, בתי ספר וקהילות. עוד לפני ספטמבר 2001 הכה טרור קטלני באוקלהומה (הפצצה של 1995 שהרסה את מרבית הבניין הפדראלי, הרגה 168 איש ופצעה 680 נוספים). לאחרונה אוקלהומה דורגה כגרועה ביותר (לצד מערב וירג'יניה ומונטנה) באחוזי הילדים שכבר חוו 4 חוויות מצוקה או יותר. בסקר משקי בית עם ילדים מ-2011-12, המדינה דורגה בין המדינות הגרועות ביותר מבחינת חווית קשיים (30%), גירושין (30%), עדים לאלימות ביתית (11%), הורה מכור לאלכוהול ו/או סמים (17%), או הורה כלוא (10%). קרוב לאחד מתוך שש כבר עברו שלוש או יותר חוויות ילדות שליליות (ACEs) על פי דיווח הורים.
טולסה היא גם קהילה עם חוזקות ניכרות שהופכת אותה לאתר אידיאלי לפיתוח ובחינת תוכנית דו-דורית בגיל הרך. כאחד הגופים שהקדים לאמץ את חשיבות ההשקעה בגיל הרך, קרן משפחת קייזר (GKFF) מספקת תמיכה פיננסית משמעותית למרכזי הד-סטארט לגיל הרך ולמרכזי המשך בטולסה ומהווה פילנתרופ מקומי שתומך בשלושת מרכזי Educare (אדוקייר) בטולסה. כמו כן הקרן מספקת תמיכה כספית ושותפות פעילה בפיתוח ויישום מיזם הילדים.
היתרון השני של הקהילה היה מספר השותפים האקדמיים המקומיים עם מטרות ואינטרסים משותפים. ה-TCP התכתב עם יוזמה מתגלגלת במרכז למדעי הבריאות בסניף טולסה של אוניברסיטת אוקלהומה לשם פיתוח בית ספר רפואי 4-שנתי שממוקד בצמצום שיעור גבוה של פערי בריאות בקהילה ע"י טיפול בהשפעות העוני, המצוקה והלחצים. בית ספר זה לרפואה קהילתית באוניברסיטת טולסה קיבל תמיכה משמעותית גם מ GKFF, לרבות 35 מיליון $ לגיוס חוקרים נוספים והוקם המכון לגיל הרך באוניברסיטת טולסה כדי לשפר את איכות המחקר וההכשרה לגיל הרך ולהוות שותף/עמית הערכה מקומי עבור אדוקייר של טולסה. כל זה אפשר שיתוף בנתונים ללא עלויות נוספות.
האלמנט השלישי היה המנהיגות המדעית של מספר מדענים ידועים הקשורים למרכז הרווארד להתפתחות הילד (CDC) ולאוניברסיטאות אחרות. בין השאר, Shonkoff הקים ב-2006 מרכז ששליחותו היא "לייצר, לתרגם וליישם ידע מדעי שיסגור את הפער בין מה שאנו יודעים לבין מה שאנו עושים לשפר את החיים של ילדים במצוקה." Beardslee  היה לאחרונה שותף בהקמת 2 מכוני רפואה (IOM) - אחד למניעה ואחד לדיכאון הורי ו- Yoshikawa עמד בראש ועדת NRC/IOM שעסקה במדעי המחקר של משפחות. חוקרים אלה שילבו ידע ומחויבות כדי לגשר על הפער בין מחקר לפרקטיקה ויצרו את התשתית עליה פותח ויושם מיזם הילדים של טולסה.
מודל תיאורטי. מטרת המיזם הייתה לבנות ליישם ולהעריך סדרה משולבת ביותר של התערבויות לשם צמצום ההשפעות המשבשות התפתחותית של קשיים חומריים ונפשיים-חברתיים הקשורים לעוני על ההתפתחות בגיל הרך. הרכיבים הספציפיים של ההתערבות ניסו (א) לקדם תוכנית לימודים ומעורבות הורה-מורה, (ב) לשפר גישת המשפחות לטיפולי בריאות גופנית ונפשית, (ג) להגביר יכולת ההורים לביטחון כלכלי, (ד) לצמצם את ההשפעות של לחצים ובעיות בריאות נפשיות בקרב הורים ומורים. הרעיון הבסיסי היה לשפר את הרווחה הנפשית והחומרית של הורים ומורים ובכך לקדם את היחסים החברתיים והרגשיים שעוצרים את השפעות העוני על הילד. שלושת התחומים נבחרו כתוצאה מתהליך תכנון נרחב ומתוארים באיור 12.1. כל אחת מהגישות נוסתה בעבר ויש לה הצלחה  מסוימת, אך הן לא הועברו באופן משולב ומתואם. בריאות נפשית וחברתית-רגשית עמדה בלב כל אחד משלושת הרכיבים.
המטלה שלנו הייתה לבחון את היעילות של המודל ע"י בדיקה אם ניתן ליישם ריבוי התערבויות מתואמות שעומדות בצרכים של הילדים, ההורים, המורים וחברי קהילה אחרים במערכי הגיל הרך. המודל התיאורטי היה הצעד הראשון בתהליך זה ופותח תוך הסכמה עם כל השותפים העיקריים לאחר קרוב לשנה של התדיינויות.
תכנון תהליך ושותפות. תכנון ויישום של מערך משולב ביותר של התערבויות רב תחומיות מאתרים שונים היה מאתגר אך חיוני כדי להבטיח שנלקחות בחשבון כל הפרספקטיבות במהלך שלב התכנון. השותפים הראשוניים כללו את מרכז הארווארד להתפתחות הילד, אוניברסיטת טקסס, בי"ס OU לרפואה קהילתית, מכון OU לגיל הרך, בי"ס OU לעבודה סוציאלית, Educare של טולסה ו- GKFF. אנשים רבים נוספים, כמו גם המועצה המייעצת של הורי Educare, נכללו בפגישות התכנון, שנערכו גם בטולסה וגם בבוסטון, ע"י זימונים להתייעצות צוותית שבועית ואימיילים קבועים.
בתהליך זה חברי הליבה של כל צוות עבדו עם ספקי מפתח בכל תחום (בריאות, הוראה, הכשרה ובריאות הנפש). בכל מקום שהתאפשר הסתמכנו על האמצעים מבוססי-הראיות הטובים ביותר ובמקרים אחרים התאמנו תוכניות חדשות או פיתחנו אותם. וכפי שצוין בפיתוח המודל התיאורטי, תהליך התכנון לקח זמן והיה כרוך לעתים קרובות בגישת "צעד תימני" (שניים קדימה אחד אחורה) לנוכח המספר הגדול של השותפים שהיה צורך לקחת בחשבון את חששותיהם, אך התרומה של כל אחד מהצדדים הייתה אלמנט מכריע בתהליך התכנון הראשוני.
כמו כן, חברי צוות מרכזיים שיתפו ברעיונות שהובילו לפיתוח שפה משותפת ומיקוד משותף לגבי כל הרכיבים, שנסוב סביב זיהוי תוכניות ישימות וברות קיימא ואסטרטגיות שיגבירו את יכולת המטפלים ליצור ולשמור על סביבה בטוחה, מטפחת ומעשירה שמקדמת התפתחות בריאה בינקות ובגיל הרך למרות תנאי העוני והמצוקה. כך שבעוד המטרה הסופית הייתה לשפר את תוצאות ההתפתחות בתחום הבריאות, הקוגניציה החברה וההתנהגות, המיקוד העיקרי של ההתערבות היה להגביר פרקטיקות נכונות מבחינה התפתחותית ואת הבריאות המנטאלית של הורים, מורים ומטפלים אחרים. המסמך הסופי נוצר ביוני 2009 ופירט את התוכנית ליישום כל רכיב, את תיאוריית היסוד של השינוי ואת מודל ההתערבות, כמו גם הערכה ותוכניות לשינויים מבוססי-נתונים של התוכנית.
כל רכיב התערבות מתואר בנפרד להלן, ומאיר תוכניות ראשוניות, תיקונים/התאמות שנעשו במהלך השלב השני של המיזם ותוצאות. מאחר ואחת המטרות הייתה ליצור התערבויות ברות קיימא, כל חלק גם מתאר את שני השלבים של TCP : השלב הראשוני בן 3 השנים בו צוות הרווארד הוביל את התהליך והשלב השני בו הותאמו ההתערבויות, הפכו לחלק מפעילויות מתמשכות של מרכזי החינוך של טולסה ומינפו משאבים קיימים בקהילה. 
רכיב מודל 1: חינוך בגיל הרך או התערבות "הזדמנויות ללמידה". מטרת הרכיב הייתה לספק תמיכה מקצועית וחברתית למורים שעובדים בשלושת המרכזים ולהבטיח את החוויות האיכותיות ביותר עבור הילדים והמשפחות שנרשמו אליהם, וזה כלל תמיכה בתוכנית הלימודים, תמיכה בכיתות/שיעורים והכשרה בתחום עירוב ההורים.
תמיכה בתוכנית הלימודים. בשנים הראשונות של ההתערבות, "קבוצת ההזדמנויות למידה (OLG)" הוכוונה ע"י קתרין סנואו מבית הספר לחינוך בהרווארד, לצד נציגי מרכזי החינוך של טולסה וגופי חינוך אחרים. תוכננה תוכנית מקיפה שהורכבה מתמיכה, פיתוח מקצועי ומעורבות במשפחה והמטרות היו לקדם התפתחות חברתית-רגשית וקוגניטיבית/לשונית של הילדים דרך גישות שמתבססות על שיעורים ועל מעורבות הורים, מקדמות יחסים חמים ותומכים ופעילויות מעוררות, מערבות ומשעשעות. המטרות תאמו לאפיוני הליבה של רשת הלימוד של Educare וכללו שיפור איכות מוקפד ותוכנית ניטור. כלומר ל-OLG היו 3 אלמנטים: תמיכה בשיעור, מעורבות הורה ושילוב עם כלל המיזם.
תמיכה בשיעור/כיתה. כללה חומרים חברתיים-רגשיים ושפתיים מתקדמים שניתנו דרך גרסה מותאמת התפתחות של תוכנית 'קריאה בקול'. פותחו ויושמו פרוטוקולים של פרקטיקות רפלקטיביות ופיקוח רפלקטיבי ע"י רות סלוקום, שהובילה פעילויות שעסקו בצורכי הבריאות הנפשית של מורים ובהתפתחות מקצועית אינטנסיבית יותר שתומכת במורים הבכירים ובמקצועני בריאות הנפש בתפקידם כמדריכי הכיתות למורים. בשלב השני של המיזם (2011-14), ההכשרה האינטנסיבית והתמיכה של מורים בכירים הפכה למיקוד העיקרי. הפגישות החודשיות עם אותם מורים וצוותי המנהיגות בכל אחד ממרכזי החינוך הובלו ע"י ג'ניפר הייס-גרודו ואחרים והתמקדו בקידום היכולת לנהל לחצים אישיים ושל הסביבה, פתרון עימותים, כישורי תקשורת אסטרטגיים, פרקטיקה רפלקטיבית ופיקוח.
מעורבות הורים. הורכבה ממתן פאזלים, צעצועים וספרים להורים וילדים למשחק והדרכה כיצד להשתמש בחומרים בבית כתמיכה בפיתוח השפה. אסטרטגיה נוספת הייתה הזדמנויות במהלך זמנים קבועים לאיסוף והבאה של פעילויות לקידום מעורבות הורים בלמידת משחקים ופעילויות אחרות. כמו כן מעורבות ההורים באה לידי ביטוי ע"י עבודה עם רכיבי התערבות אחרים. פעילויות אלה גם סיפקו הזדמנויות לעמוד ביעד שלישי של רכיב זה, ל שילוב בתוך כלל המיזם. עבור מחנכים רבים בגיל הרך במרכזים שמשרתים משפחות מעוטות הכנסה, אחד האתגרים הוא מעורבות ואינטראקציה עם הורים. מומחי משאבי המשפחה ב-Educare היוו מקור בלתי נדלה ל-TCP ועזרו לצוות המחקר ולמורים ולמנהיגים לזהות דרכים יצירתיות יותר לשימוש בתוכניות קיימות לקידום רווחת ההורים.
רכיב מודל 2. בריאות גופנית ונפשית. בשלב ראשוני זה הצוות התמקד במתן בית רפואי ממוקד-הורה לילדים ומשפחות שנרשמו למרכזי טולסה. הצוות (מהמכון הלאומי לבריאות הילד ודיקן בית הספר OU לרפואה קהילתית בטולסה) תכנן ויישם מרפאת טיפול ראשוני באתר Educare הראשון עבור 150 משפחות שנרשמו לאותו מרכז, עם תוכניות להוסיף שירותי בריאות הנפש בשנה השנייה לפעילות. צוות המרפאה וחברי צוות המחקר הוכשרו באסטרטגיות מדעיות משפרות של NICHQ, עם מיקוד בזיהוי מובילים ראשוניים ומשניים של בעיות בריאות שמעכבות התפתחות ההון האנושי. חברי NICHQ הדריכו את צוות שיפור הבית הרפואי בהערכה עצמית ואמצעים לאיתור התקדמות אל עבר יישום מלא של מודל בית רפואי של המשפחה. אך למרות ניטור מוקפד ושיטתי ושיפור המאמצים צוות הבית הרפואי החליט בשנה השנייה של TCP שהיעד – מתן מרפאה קלינית למשפחה ב-Educare – אינו מעשי והסיבה העיקרית לכך הייתה כלכלית: לנוכח 150 המשפחות בלבד שנרשמו לא היו מספיק מטופלים להצדיק צוות במשרה מלאה וללא צוות במשרה מלאה המטופלים לא ידעו אם המרפאה תהייה פתוחה או סגורה בכל זמן נתון.
ההחלטה לסגור את המרפאה עוררה בחינה מחודשת של דרכים לשיפור הבריאות הגופנית והנפשית של המשפחות במרכז. בטענה שהתנהגויות בריאות הן גורמי ניבוי משמעותיים של המצב הבריאותי, המיקוד עבר ממתן טיפול רפואי להתערבויות ל קידום הבריאות, לרבות תזונה, פעילות גופנית וניהול לחצים. שיעורי חינוך לתזונה הורכבו משיעורי בישול, שיעורים חודשיים של "עשה וקח" בהם משפחות צפו בתזונאים מכינים ארוחה, דנו כיצד להכין ארוחות בריאות ולא יקרות ולקחו הביתה את המתכונים ושקית קניות עם הרכיבים וכמה כלים להכנת הארוחה בבית. דירוג התוכנית היה מצוין ללא יוצאים מן הכלל, והנוכחות הגבירה את ידע התזונה והכנת ארוחות הבריאות והחטיפים הבריאים. הוצעו שיעורי תרגול מספר פעמים בשבוע. פעמים בשבוע ניתנו שיעורי זומבה שהיו גדושים משתתפים והפכו למקור למגע חברתי ותמיכה, בעיקר עבור אמהות דוברות ספרדית עם קשרים חברתיים מוגבלים בקהילה.
עד כה התוכניות לקידום הבריאות היו זמינות לכולם במרכזי Educare. תוכניות אחרות הוגבלו להורים בסיכון מוגבר. מקצועני הבריאות הנפשית של Educare (אדוקייר) פיתחו כיתת "מיתחו את הלחצים שלכם" שכללה יוגה ותמיכה קבוצתית לנשים שזוהו ע"י צוות בריאות הנפש כנשים בסיכון לדיכאון או חרדה. תוכנית זו דורגו גבוה ע"י המשתתפים והוצעה מספר רב של פעמים. כמו כן הצענו יוגה להורים וילדים שנרשמו לתוכניות הכשרת כוח העבודה כדרך לניהול לחצי המשפחה. לאור התגובות החיוביות מצד אמהות לתוכניות היוגה התרגול הוצע גם למורים ולצוות, אשר לאחר מכן התעניינו אם אפשר להשתמש בטכניקות היוגה גם בכיתות הילדים. קבוצה של מדריכי יוגה בטולסה פיתחה לאחרונה תוכנית לגיל הרך על בסיס יוגה – RECESS – והוזמנה להדגמות בכל אחת מהכיתות. מורים שאהבו את הגישה יכלו לבקש פגישות מעקב ורבים מהם עשו זאת. הטכניקות היו מועילות במיוחד למורים עם ילדים שהתקשו להרגיע אותם בשעת השינה. גם תכנון משפחתי ונושאי בריאות אחרים הוצגו באדוקייר למשפחות שהתעניינו בכך.
ולבסוף, יש לציין התערבות בריאות משפחתית לאחר-TPC שיצאה במרכזי אדוקייר של טולסה עם תמיכה כספית מ-GKFF לאחר שהסתיים המימון לתוכניות לקידום הבריאות של מיזם הילדים. תוכנית זו התחילה  בעקבות הגישה למערכת הבריאות והטיפול של הורי אדוקייר, והקימה שותפות עם משאבים קיימים בקהילה למתן טיפולי בריאות להורים, חברות בחינם או במחיר מוזל ב-YMCA לקידום בריאות ותרגול גופני, תוכניות שתומכות בגנים קהילתיים וגישה לירקות טריים וגופי קידום בריאות אחרים. תוכנית זו שולבה עם הוועדה המפקחת לבריאות של אדוקייר, שהורכבה מספקי בריאות בשכונה, מהורים ומהצוות ויצרה בפועל אורחות חיים בריאים וטיפול במשפחות, אם כי לא קיים מחקר הערכה רשמי של השירות זה.
רכיב מודל 3. ביטחון כלכלי דרך פיתוח כוח עבודה עבור הורים (אדו-קריירה Educareer). במהלך שלב 1 של ה- TCP (2008-11), רכיב זה הובל ע"י בוב גלובר וכריס קינג ממרכז מרשל (RMC) באוניברסיטת אוסטין-טקסס, בתמיכה של יושיקאווה מביה"ס לחינוך של הרווארד. ההתערבות שהוצעה בתחילה הלכה בעקבות קו בסיס של תוכנית ששימשה בהצלחה ב- RMC, אסטרטגיית עבודה מגזרית דו-דורית, גישה שיושמה בהצלחה בתוכנית הרעיונות של קינג באוסטין וכללה את האלמנטים הבאים: 
· זיהוי של מגזרי צמיחה עיקריים כדי להבטיח את הזמינות העתידית של עבודות שמציעות משכורות טובות, הטבות וקידום לעובדים מעוטי הכנסה וכישורים.
· גישה דו-רובדית שמותאמת להורים עם ניסיון עבודה מועט או אפסי ולבעלי ניסיון בעבודות מעוטות משכורת.
· חינוך מבוגרים והכשרה באוריינות על פי הצורך, לצד הכשרה לעבודות דרך מכללות קהילתיות מקומיות.
· תמיכת עמיתים עם רכיב כישורי חיים מתמשך ואפקטיבי שמשולב במלואו בתוכנית עם מיקוד בבריאות הנפשית של ה- TCP.
· פיתוח יחסים עם מעסיקים עתידיים כדי ליצור הזדמנויות להתמחויות בתשלום ולהעסקה מיידית עם השלמת ההכשרה.
בעת הערכת המגמות הכלכליות וכוח העבודה בקהילת טולסה, הצוות זיהה את טיפולי הבריאות כמגזר התעשייה שעמד בכל הקריטריונים ההכרחיים: (א) הוא היה צפוי לשמור על ביקוש יציב או מוגבר לעובדים מוסמכים; (ב) הוא סיפק משכורות טובות והטבות; (ג) סיפק הזדמנויות לתעסוקה מיידית ולקידום עתידי עם תוספת הכשרה. כמו כן הוצע מודל מדורג של הכשרה בסיעוד, שהחל ב- 15 שבועות סיוע לאחות מוסמכת (CNA) שהוצעו לכל ההורים המתאימים והמעוניינים, לווה בקורס אחות מקצועית ומוסמכת של שנתיים (LPN) במכללה קהילתית מקומית למי שהתאימה לכך ולבסוף - תוכנית הכשרה לאחות מוסמכת (RN) באוניברסיטאות מקומיות.
בנוסף לקריירת הסיעוד, הכשרה נוספת ניתנה למי שהיה זקוק להכנה בסיסית לכניסה לכוח העבודה: (א) קבוצת הכנה לפיתוח חינוך כללי (GED), (ב) אנגלית כשפה שנייה (ESL) שחולקה לקבוצת בסיס והמשך. הקבוצות נתמכו ע"י המשרד לחינוך מבוגרים של מחוז החינוך המקומי וסיפק חינוך מבוגרים לאנשי טולסה. שיעורי ה-GED נערכו במתקני UPS (במימון הנסיעות) אך כל שיעורי ה-ESL נערכו במרכז עצמו. צוות החינוך למבוגרים ב-UPS היה מחויב למיזם ולאיכותו. מרבית הורי GED הצליחו לעבור את הבחינות. גודל כיתות ESL גדל כל שנה והנוכחות הגיע כמעט ל- 100%; המבחנים הראו רווחים משמעותיים בבקיאות באנגלית בכל שנה. בשנה השלישית, מנהיגי תוכנית ESL והמורים המומחים באדוקייר פיתוחו תוכנית אוריינות משפחתית בה ילדי ההורים הלומדים ב-ESL הצטרפו להוריהם במהלך השיעורים וקראו ביחד. הורים וילדים גם יצרו "ספר" על המשפחה שהוצג בפני משתתפים אחרים במהלך השיעור האחרון של השנה. היה זה היבט מעשיר במיוחד של השיעור שכן הוא גרם להורים להיות פעילים יותר בשפת ילדם ובהתפתחותם והביא למגעים קרובים יותר עם המורים.
שלוש קבוצות. בכל אחת משלוש השנים, המשתתפים גויסו, מוינו ושויכו לקבוצת ההכשרה המתאימה על פי הרמה האקדמית, כישורי השפה ויעדי הקריירה. בכל שנה, 10-12 הורים נרשמו ל אדוקריירה, 30-40 לכיתות ESL, ו- 8-10 להכשרת GED. בשנה השלישית, קבוצת ה-אדוקריירה אפשרה להורים לבחור מסלולי קריירה לא-סיעודיים, כמו טכנולוגיית מידע רפואי, תיקוני HVAC ומיכון שעמד בקריטריוני כוח העבודה המגזרי – כלומר ביקוש מקומי גבוה וזכאות למימון לפי חוקי השפעה בכוח העבודה (WIA). הורים באדוקריירה נדרשו לעבור את חבילת המיון לזכאות WIA של אוקלהומה ולהתחייב לסיום ההכשרה. שכר הלימוד, הספרים ושאר התשלומים על נסיעות וטיפול בילד ניתנו לחברי קבוצות אלה בחינם והציפייה מהם הייתה שיהיו נוכחים בכיתות, ישלימו את כל המטלות ויעמדו בפגישות שבועיות של תמיכה במרכז. המוקד של פגישות אלה היה זיהוי וחיזוק כישורי חיים שנדרשים להתקדמות, סיוע בניווט תהליכים חינוכיים וקהילתיים ובניית תמיכה חברתית.
תוצאות אדו-קריירה (Educareer). בכל אחת משתי השנים, 100% מקבוצות קריירת הסיעוד עברו את תוכנית 15 השבועות במכללה המקומית ואת מבחן ההסמכה המדינתי ל-CAN (כוח עזר סיעודי מוסמך). מהקבוצה של שנה ראשונה, נבחרו 6 להמשיך את הקורס ל- LPN. שתיים מקבוצות אלה השלימו את הקורס במסגרת הזמן הצפוי והשאר נאבקו לעמוד בדרישות. למרות פגישות מחקר רבות והדרכה, אף אחת מהשתיים שהשלימו את הקורס לא עברה את בחינת ה-LPN בשני הניסיונות הראשונים. מהקבוצה של השנה השנייה, כל ה- 12 בחרו להמשיך לתואר שותפים/עמיתים בסיעוד ובהכשרת LPN במכללת טולסה אך מרבית הכיתה נאבקה עם קורסים מחמירים יותר ועם דרישות הנוכחות; 10 מתוך 12 נכשלו בביולוגיה בקורס לבוגרים במהלך הסמסטר הראשון של ההכשרה. כולם לקחו קורסים מתקנים ומכינים בסמסטרים העוקבים. שניים המשיכו בהצלחה בקורסים לקבלת תואר ראשון של אחות מוסמכת ועובדים כיום בבית החולים המקומי בטולסה. בקבוצת השנה השלישית, רבים לא הצליחו לעבור את מבחני הכניסה שמאפשרים להירשם למכללה הקהילתית המקומית  ונאבקו עם קורסי הכנה.
בשנה השנייה של תוכנית אדו-קריירה, הקבוצה הראשונה החלה לקחת קורסים ברמת מכללה להכנה למבחן קבלה ל-LPN. צפינו במשתתפים עובדים בחריצות אך מתקשים לעבור בחינות, להשלים מטלות, להגיע בזמן לרוטציות קליניות מוקדמות ולנהל משברי יחסים ומשברי כספים (אוטו מקולקל, בית נשרף, בעל או חבר עזב, הסידור לילד לא עבד) ורבים נכשלו בלימודים. התחלנו להבין שהמאמצים לא יספיקו להבטיח הצלחה עבור מרבית המשתתפות. הוספנו פגישות הדרכה ולימוד אך הבעיות והכישלונות התמידו והשפיעו באופן שלילי על ההערכה העצמית והמוטיבציה. כאשר הורים רבים אמרו שהם קראו את החומרים שוב ושוב אך לא הצליחו לזכור מה שקראו, צוות המיזם הבין-תחומי TPC הכיר בעובדה שהיעדר כישורי תפקוד ביצועי הם המכשול בו עלינו לטפל. כישורים אלה כוללים הן מיומנויות קוגניטיביות (זיכרון עבורה, קשב ממוקד, חשיבה גמישה) והן מיומנויות חברתיות-רגשיות (ויסות רגשי, שליטה בדחפים, אמפתיה ויכולת לראות את נקודת המבט של האחר) שקובעות לעתים קרובות את ההצלחה בלימודים ובעבודה. כמו כן נמצא שהן פגועים מטראומות ומצוקות קודמות.
הפעלנו הערכה מקיפה לכל המשתתפות בתחילת השנה השלישית, שכללה BRIEF (מצאי דירוג קצר של תפקודי ביצוע), סולם ACEs (חוויות מצוקה של ילדים) והערכות התנהגותיות של סיכון וחוסן (טבלה 12.1). הציונים במדד משולב זה שימשו לתכנון מחדש של אדוקריירה ושיוך ההורים לקבוצות חדשות. שלושת קבוצות אלה סיפקו תוכניות הכשרה בכישורים שנדרשו למשתתפות כדי להגיע לידע.
קבוצה 1 נחשבה ב סיכון גבוה לכישלון בקורסי המכללה או בהכשרת כוח עבודה מיומן בגלל תפקוד ביצועי ו-ויסות רגשי מוגבלים, מיומנויות קוגניטיביות או אקדמיות מוגבלות, טראומה בילדות והתעללות משולבים עם היסטוריית טראומה כמבוגרים והיסטוריה קודמת של ביצועים גרועים. מיקוד ההתערבות היה בפיתוח ניהול-עצמי וכישורי תפקוד ביצועי. השיעורים כללו צמצום לחצים באמצעות מיינדפולנס (MBSR), טיפול עצמי וכישורי חיים.
MBSR  נבחר כהתערבות עיקרית עבור קבוצה זו על סמך מחקר ממעבדת לאזאר בהארוורד ומחקרים אחרים שתיעדו שינויים חיוביים במבנה ההיפוקמפוס, האמיגדלה והתפקוד בעקבות הכשרה ב-MBSR וכהתערבות פוטנציאלית עבור יחידים עם היסטוריה של מצוקה ולחצים.
קבוצה 2 הוערכה כ סיכון מתון לכישלון כפי שהוכח ע"י רמות מעורבות של חוזקות וחולשות שנמצאו בהערכה מקיפה עם רמות נמוכות של כמה כישורי EF. מיקוד ההתערבות חולק בצורה שווה בין כישורי תפקוד ביצועי/טיפול-עצמי והשלמת שיעורי  תיקון נדרשים. בתוכנית הלימודים של קבוצה זו נכללו משחקי MBSR ו-EF ממוחשבים.
קבוצה 3 הראתה סיכון נמוך לכישלון במסלול הקריירה על פי ביצועים אקדמיים וקבוצתיים קודמים, מחסור מועט ב- EF וציוני מבחנים. מיקוד התערבות הדגיש כישורי חיים, הדרכות ככל הנדרש, בניית כישורי פתרון בעיות והצבת יעדים, תמיכה חברתית ותכנון ארוך טווח והצבת יעדים.
כל חברי הקבוצות נאספו וקיבלו מידע לגבי הקריטריונים הכלליים ששימשו לעיצוב מחדש של התוכנית. נערכו פגישות מעקב עם יחידים כדי להבטיח שהמשתתפים הבינו את מטרת שינוי תוכנית ההכשרה שלהם והארגון מחדש של רבים מחברי הקבוצה. השינוי בהרכב הקבוצה היה קשה עבור רבים מחבריה לאחר הקשרים שנוצרו ביניהם אך רבות מהמשתתפות ביטאו את ההערכה למבנה החדש  שכן עתה הן יכלו לחבור לשותפים אחרים שכישוריהם ויעדיהם תאמו יותר לאלה שלהם.
סיכום אדוקריירה. התחלנו את התוכנית לאחר עיצוב מודל הכשרת כוח העבודה שהצליח בעבר ויושם בו זמנית בטולסה בקרב קבוצה הרבה יותר גדולה של הורי הד-סטארט – בשם קידום קריירה. תוכנית זו ממשיכה להיות מוצעת להורים בטולסה והייתה חלק ממאמצי הערכה מתמשכים ומגוונים. עם זאת, התנאים שלנו שונים ונדרשו כמה שינויים משמעותיים לתוכנית המקורית. האלמנטים שהמשכנו איתם כוללים (א) גישה מגזרית; (ב) פגישות שבועיות לתמיכה ובניית תמיכה חברתית, כישורי חיים וניטור מתמשך מצד מובילי התוכנית; (ג) הכללת בריאות הנפש בתכנון, ביצוע וניווט של נושאים רגישים בפגישות התמיכה; (ד) מתן מענה להורים שזקוקים ל-GED, ESL ותוכניות אחרות בהכנה לקורסי התפתחות כוח עבודה ממוקד יותר. 
האלמנטים של תמיכה והכשרה שהיו חסרים בתוכנית הראשונית היו קשורים להיבטים קוגניטיביים וחברתיים-רגשיים של כישורי תפקוד ביצועי, שמכונים לעתים "כישורים רכים" ע"י מעסיקים ומחנכים. תפקודים קורטיקליים גבוהים יכולה להיפגע מחשיפה למצוקות בגיל הרך והם יוצרים מתאם עם אזורי מוח שמושפעים לשלילה מעוני וטראומות בגיל צעיר. ההחלטה להוסיף הכשרה ב- MBSR לתוכנית הלימודים של אדוקריירה, בעיקר עבור מי שהחוויות המוקדמות בחייו תואמות לאתגרי חיים מהעת האחרונה ולביצועים דלים קודמים, התבססו על נתונים שבאותה עת בדיוק הופיעו והראו כי ל- MBSR יש השפעות חיוביות על האמיגדלה וההיפוקמפוס, אזורי מוח הקשורים לזיכרון וויסות עצמי. הגוף המחקרי שתומך בגישה זו המשיך להצטבר והנתונים שבידינו תיעדו רווחים משמעותיים לפי 'מצאי מיינדפולנס של פרייבורג', סולם ההשוואה-העצמית, סולם לחצים נתפסים של כהן וסולם תקווה מדינתית. המימון לתוכנית אדוקריירה הסתיים בתום שלושת השנים ולא הצלחנו להמשיך להעריך את התקדמות המשתתפות. עם זאת, רכיבי ההתערבות שפותחו באדוקריירה אומצו והפכו בסופו של דבר לתוכנית הורות עבור משפחות אדוקייר ומתוארים להלן.
רכיב משולב: בריאות נפשית. כמצוין באיור 12.1 אפיון הליבה של על רכיבי ההתערבות היה קידום הבריאות הנפשית. בהתבסס על ראיות מדעיות שעוני ומצוקות בגיל הרך מגבירים לחצים, דיכאון, חרדה וקשיים בין-אישיים ודיכאון הורי ולחצים יכולים להשפיע באופן שלילי ומעמיק על הילדים, העיסוק בסוגיות הבריאות הנפשית של הורים ומורים הפך לעיקר ההשקעה ומקצועני בריאות הנפש היו מעורבים בפועל בפיתוח ויישום של כל אחד מרכיבי שלושת מודלי ההתערבות. בנוסף גם יישמנו בכל שנה של המיזם, באופן מלא או חלקי, את התוכנית קשרים משפחתיים. 
קשרים משפחתיים. זוהי תוכנית שעוזרת למורים וצוות להיות יותר פתוחים ואפקטיביים בקשרים עם הורים שסובלים מבעיות נפשיות. לנוכח השכיחות הלאומית של דיכאון (כ-50%) בקרב אמהות הזכאיות להד-סטארט לגיל הרך אנו מניחים גם שיעורים גבוהים בקרב אמהות אדוקייר. קשרים משפחתיים פותחו, הוערכו והותאמו לשימוש באדוקייר. ההתערבות עשתה שימוש בגישת בריאות הציבור והעבירה ביחד עם מקצועני בריאות הנפש של המרכז פגישות שמכשירות מורים וצוות בשורה גמישה של אסטרטגיות לטיפול בדיכאון ובעיות נפשיות אחרות, במטרה להגביר רפלקסיה עצמית, לקיחת פרספקטיבה וטיפול עצמי בקרב מורים וצוות כך שיוכלו לסייע טוב יותר לצמיחה של הורים. הערכות ראשוניות של התוכנית העידו על השפעות חיוביות על הבריאות הנפשית ועל שיעור השחיקה של מורים.
12.3 מחקר מיזם ילדים של טולסה
TPC  לא תוכנן כמיזם מחקר והנתונים נאספו אך ורק למטרות ניטור יעדי התוכנית, התקדמות המשתתפים ושיפורי תוכנית ישירים, כאשר הערכות מחמירות יותר תוכננו לאחר פיתוח מלא של התוכנית. עם זאת, נתונים אחרים הפכו זמינים דרך השותפים האקדמיים שלנו, ובמיוחד נתונים שנאספו מ-ECEI כחלק מדרישות ההערכה של רשת הלמידה אדוקייר. מימון נוסף הושג עבור לימודי משלימים נוספים ותלמידי תואר שני אספו נתונים לתזות ודיסרטציות שגם הן עשו שימוש בנתונים אלה. כמה ממחקרים אלה מתוארים בקצרה שכן הם מפיקים מידע מועיל ליישום עתידי  של ידע מדעי במרכזים לגיל הרך.
לימודי לחצים ובריאות המשפחה של אדוקייר. קבוצת העמיתים מעבודה סוציאלית ואימונולוגיה אינטגרטיבית ב-OU טולסה קיבלה מימון עצמאי מ-GKFF כדי לסקור את הורי אדוקייר בכל אחד משלוש המרכזים לגבי המצוקות והלחצים בעבר, בעיות בריאות בהווה ונגישות לטיפול. ההורים גם התבקשו רשות לאסוף קורטיזול מהרוק של ילדיהם פעמיים ביום אחד.
התוצאות של הנתונים מוצגות בשלושה חלקים. ראשית אנו מציגים תיאור של מידע בריאות על פי דיווח הורה, שמתמקד בגישה לטיפול, מחסומים בפני טיפולי בריאות, מעמד בריאות נוכחי ולחצים בעבר ובהווה. שנית, ניתוח של הנתונים הקשורים לגורמי סיכון בדיווח הורה ולהתפתחות החברתית-רגשית של הילדים. שלישית אנו מציגים נתונים מסקר גורמי סיכון הורים ורמות הקורטיזון של הילדים.
מחקר לחצים ובריאות משפחה. 338 הורים השתתפו בסקר של 2012, והנתונים הדמוגרפיים מוצגים בטבלה 12.2. אחד החששות העיקריים היה האם להורים יש נגישות קבועה למערכת הבריאות עבור עצמם. ספק הבריאות SoonerCare של אוקלהומה סיפק ומימן ביקורים במרפאות לתינוקות וילדים אך מדינת אוקלהומה סירבה להרחיב את מימון מדיקייר כך שיגדיל את הנגישות למערכת הבריאות עבור ההורים. הנתונים גילו כי 38% מההורים בהווה חסרים ביטוחי בריאות ומעל שני שלישים דיווחו שלא הלכו לרופאים בעבר בגלל היעדר ביטוח בריאות (70%) או כסף (62%).
קרוב למחצית (49.3%) דיווחו על חוב רפואי. בעוד 6% דיווחו על ביקורים קבועים אצל רופא, רק 40% דיווחו על ביקורים קבועים אצל רופא שיניים. בעיית הבריאות העיקרית הייתה כאב-ראש/גב/כאב כרוני (31%), דיכאון או חרדה (28%), אסתמה או COPD (12%), ארתריטיס או בעיות אחרות בעצמות/מפרקים/שרירים (11%) ויתר לחץ דם (10%). 3% דיווחו על בעיות התמכרות. בעיות הבריאות היה קשורות ביותר לציוני ACE (12.2). נתונים מסקר לחצים ובריאות המשפחה גם סיפקו את הערכות הצרכים עליהם יש ליצור את התוכנית החדשה לבריאות המשפחה של אדוקייר שתוארה לעיל. תוכנית זו ממשיכה ליצור שותפויות עם גופים קהילתיים שקושרים הורים לטיפולי בריאות ולתוכניות שמקדמות בריאות.
מחקר ACEs והתפתחות חברתית-רגשית של ילדים. ציוני ACE גבוהים יותר נקשרו לשיעורים גבוהים יותר של היריון בגיל ההתבגרות כמו גם לבעיות משפחתיות, כספיות, בעיות בעבודה, לחצים וכעס לא נשלט. ראיות מסוימות מצביעות על כך שמצוקה בגיל צעיר מביאה ליכולת פחותה לספק הורות רגישה ונענית. הצענו לחקור אם ACEs של הורים קשור לגישותיהם להורות וליחסם להתפתחות החברתית-רגשית של הילדים. למרות שלא היו בידינו נתוני תצפית ואבחון על התנהגות ההורה והילד במדגם זה, הייתה לנו גישה להתנהגות הורית בדיווח עצמי, לחצי הורים ויחסי הורה-ילד וגם ל- DECA שדווחו ע"י המורים. עשינו שימוש בשני תתי-סולמות מ-DECA - BC (חששות התנהגותיות) ו- TPF (כלל גורמי ההגנה). נתונים אלה נאספו על בסיס שנתי ע"י מכון החינוך לגיל הרך של ה-OU (OU-ECEI) כחלק מנתוני ההערכה של רשת הלמידה של אדוקייר (ELN). חוקרי TPC שיתפו פעולה עם צוות ECEI כדי לקבוע אם (א) ציוני ACE של הורים קשורים שלילית להתפתחות החברתית-רגשית של ילדיהם, (ב) קשר זה מתווך ע"י אירועי חיים מלחיצים יותר, לחצי הורות ועימותי הורה-ילד.
ניתוחים ראשוניים הראו מתאמים בין ACEs הוריים לבין אירועי הווה מלחיצים ותסמיני דיכאון. לניתוח המטרה הראשונה נבדק מודל נתיב לניבוי BC ו-TPE מתוך ACEs הוריים, תוך נטרול מגדר הילד, האתניות והגיל. המודל הראה מתאם מקובל עם השפעה ישירה של ACEs הוריים על TPF של הילד. המטרה השנייה הייתה לבדוק משתני תיווך אפשריים ותוצאות אלה מוצגות באיור 12.3. ממצאים אלה מצביעים על מנגנון אפשרי של מעגל העוני הבין-דורי ע"י יצירת זיקה בין חוויות המצוקה של ההורים בילדותם לבין לחציהם בהווה, עם סימנים מוקדמים לבעיות התפתחות בדור הבא. התוצאות גם מצביעות על כך שתוכניות שמנסות לקטוע את מעגל העוני צריכות לקחת בחשבון הכללת התערבויות לצמצום ההשפעות השליליות של מצוקות הילדות של ההורים על היחסים המתפתחים בין הורה לילד.
ACEs ומחקר ויסות הלחצים של ילדים. נערך מחקר שלילי שהתבסס על נתונים מסקר בריאות ולחצים במשפחה של אדוקייר, שחקר אם מצוקה בילדות של ההורים קשורה לאי-ויסות הורמונאלי של לחצי ילדים ואם יחסים אלה מתווכים גם ע"י לחצי בהווה ואיכות יחסי הורה-ילד. חוויות הגיל הרך משפיעות על בלוטת יותרת הכליה (HPA) והקורטיזון הוא תוצר של מערכת זו. בעוד ללחצים יש השפעות הרסניות על ההתפתחות בגיל הרך, במודלים של חיות נמצא כי יחסים מטפחים מגנים מפני נזקים אלה. מרבית ההורים שענו על שאלות הסקר גם נתנו הסכמתם ללקיחת בדיקות קורטיזול (רוק) מהילדים בשלב מאוחר יותר, ואלה נאספו מ-200 ילדים בעת הגעתם למרכז בבוקר ולאחר מנוחת אחה"צ. הילדים היו בני חודשיים עד חמש ושיקפו את הגיוון של משפחות אדוקייר (30% אפרו-אמריקאים, 47% היספנים והשאר לבנים ומעורבים).
המתאמים בין המשתנים מוצגים בטבלה 12.3 . יחסים משמעותיים ושליליים נצפו בין גיל, לחצי הורים ועימותים הורה-ילד. ה-ACEs של ההורים יצרו מתאם חיובי עם תסמינים דיכאוניים ולחצים עכשוויים אך לא היו מובהקים ביחס לעימותים הורה-ילד. השאלה העיקרית הייתה אם ילדים להורים עם ציוני ACE גבוהים יותר יציגו דפוסי קורטיזול שונים.
ניתוח SEM גילו מערך דומה של יחסים בין דפוסי הקורטיזול, הלחצים הנוכחיים ולחצי העבר של ההורים ויחסי הורה-ילד. דיגום המסלול הראה כי הורים עם ציוני ACE גבוהים יותר נוטים יותר לתסמיני דיכאון ולחצים נוכחיים, שני אלמנטים שניבאו באופן חיובי עימותי הורה-ילד, שניבא בתורו ירידה קטנה יותר ברמת הקורטיזול של הילד מהבוקר ועד אחר הצהרים. במילים אחרות, פעוטות וילדי גן (גיל ממוצע היה 2.5) שהוריהם מדווחים על יותר עימותים היו בעלי מדרונות קורטיזול שטוחים יותר מילדים שהוריהם לא דיווחו על עימותים כאלה. בשילוב עם מחקר קודם שקשר את ה-ACEs של הורים ועימות הורה-ילד עם התפתחות חברתית-רגשית של הילד, יש בידינו ראיות עקביות לכך שהורים עם היסטוריה של מצוקה בילדות ו/או משפחות לא-מתפקדות מצויים בסיכון מוגבר להעברת אי-ויסות לחצים התנהגותיים וביולוגיים לדור הבא. כמו כן, יש בידינו עדויות שיחסי הורה-ילד הם ככל הנראה היעד המיטבי להתערבות לשם קטיעת המעגל, מה שמחזיר אותנו למטרות המקוריות של מיזם הילדים של טולסה – לגשר על הפער בין ידע מדעי ותוכניות לצמצום הסיכון של עוני בין-דורי.
12.4 הצעדים הבאים
המיזם הוכיח כי מבחינה מושגית ניתן לשלב ריבוי התערבויות מבוססות-ראיות לכלל מודל התערבות קוהרנטי שמיושם במרכז איכותי לחינוך הגיל הרך שיש בו מערכת קיימת משלו של קריטריוני ביצוע (אפיוני הליבה של רשת הלמידה של אדוקייר), בעזרת צוות אדוקייר, המורים, ההורים וחוקרים ממגוון תחומי ידע ובמספר מיקומים. המיזם התפתח מהשלב הראשון, שמומן ע"י מענק לשלוש שנים מצד קרן משפחת ג'ורג' קייזר למרכז להתפתחות הילד של אוניברסיטת הרווארד ששימשה כמתאמת ומחלקת אחריות ומימון למספר ארגונים ועמיתים, עבור לשלב שני שנוהל באופן מקומי, עם חוקרים אקדמיים מטולסה ובמימון GKFF שעבדו עם אדוקייר וספקי השירות בקהילה כדי לזהות משאבים ותוכניות שימשיכו לקדם את יכולת ההורים והמורים לספק את היחסים והסביבה הדרושים לצמצום השפעות שליליות של עוני על התפתחות הילדים. בשלב זה, המטלה הייתה לזהות תוכניות שמצדיקות את עלותם וניתן ליישמן בתקציב קטן אך עדיין משמעותי, כהכנה ליישום עצמאי ארוך טווח של התערבויות, ע"י הצוות הקיים והשותפים בקהילה, עם סיוע מועט מהשותפים האקדמיים.
סופר הורים. במקביל לסיום של מימון אדו-קריירה, מנהיגות אדוקייר ביקשה מצוות TCP ליצור תוכנית הורות שניתן יהיה להעבירה ע"י מומחי התמיכה במשפחה במקום. בהתבסס על מחקרים אחרים והתוצאות שמעידות על החשיבות של יחסי הורה-ילד חיוביים על ההתנהגות והויסות ההורמונאלי של הילד, תכנון תוכנית להגברת הורות חיובית הייתה הצעד ההגיוני הבא. התוכנית גם הייתה זקוקה למגבלת-זמן כדי שהורים יוכלו להתאימה ללו"ז שלהם וכדי שמומחי התמיכה במפשחה של אדוקייר יוכלו להוביל אותה לאחר ההכשרה שתסופק ע"י השותפים ב-TCP. לאמנדה מוריס היה ניסיון ניכר והסמכה בהכשרת סטודנטים ואחרים בהורות פעילה 1, 2, 3, 4 תוכנית הורות חיובית בעל 3 פגישות, ולכן היא ורות סלוקום התאימו את התוכנית והוסיפו לאדו-קריירה משחקי בניית תפקוד ביצועי ויצרו תוכנית לימודים אינטראקטיבית שבועית בת שעתיים למשך 6 שבועות – סופר הורים. היעדים היו לעזור להורים (1) לצמצם לחצים, (2) לשפר את תפקוד הביצועי (EF), (3) ליישר קו בין פרקטיקות ההורים לגילאי ההתפתחות של הילדים, (4) לבטא חום והיענות בהורות. נאספו נתונים מלפני, אחרי ולאחר 3 חודשי מעקב כדי להעריך את השפעות התוכנית ואיסוף הנתונים וההערכה עדיין נמשכים.
התוצאות של מבחני ה'לפני' וה'אחרי' של סקרי הדיווח ההורי מ-40 ההורים הראשונים להשלמת תוכנית הלימודים מעידים על גידול משמעותי בגישות הורות חיוביות ויעילות הורית, התנהגות חברתית יזומה של הילד, עם ירידות מובהקות  בבעיות התנהגות של הילד ובהיפראקטיביות. ההבדלים המובהקים ביעילות הורית, בעיות התנהגות והיפראקטיביות נשמרו 3 חודשים לאחר סיום התוכנית בת 6 השבועות. הורים בקבוצת דוברי הספרדית גם דיווחו על גידול במיינדפולנס ובדפוסים דומים של שינויים בהתנהגות הילדים. על פי תוצאות אלה והתגובות החיוביות של הורים לשיעורים קבוצתיים ותרגולי ביתי של MBSR ו-EF , אמנדה מוריס ורות סלוקום התבקשו לשתף פעולה במהדורה החדשה של 'תוכנית הורות פעילה' – תוכנית שכיום משמשת בכל רחבי ארה"ב.
לקחים שנלמדו. מיזם הילדים של טולסה היה מאמץ משותף של חוקרים ואנשי מקצוע רבים שלא תמיד השתמשו באותה שפה מושגית, באותן הנחות בסיס או באותם יעדי מניעה מיידיים (כמו ביטחון כלכלי של משפחה, קידום תוכנית הלימודים, גישה למערכת בריאות עבור הורים, רפלקסיה עצמית מוגברת), אך כולם היו שותפים ליעד הכולל והוא ליישם אסטרטגיות נתמכות-ראיות והולמות מבחינה התפתחותית כדי למנוע את ההשפעות המזיקות של עוני ולחצים על הילדים בשלושת המרכזים. המשימה הראשונית הייתה לקבוע אם ניתן בכלל ליישם בו זמנית ריבוי התערבויות באופן משולב ביותר. משימה זו הושגה, לא תמיד באופן קל או חלק, אך תמיד מתוך מחויבות ליעד המניעה המשותף. גורם חיוני נוסף בהצלחת המיזם היה התפקיד המרכזי של בריאות הנפש. מאחר והתחום הוכלל במפורש בכל רכיב התערבות, צוות בריאות הנפש של TCP לקח חלק בכל צוותי היישום והתכנון ותמיד היה ער להזדמנות ליצור יעדים חופפים בין הצוותים השונים, תוך קידום תקשורת ויעדים משותפים.
כבר תיארנו כיצד בריאות הנפש שולבה בתוכנית הכשרת כוח העבודה עבור הורים ובהתפתחות מקצועית של מורים. אך דוגמה אחרת מתארת את החשיבות של יעדי בריאות הנפש המפורשים, אשר השפיעו על ההתפתחות של תוכנית אוריינות למשפחה שלבשה צורה בשנה השנייה של תוכנית ESL עבור ההורים. הפילוסופיה של השותפים שלנו לחינוך/ESL מבתי הספר הציבוריים של האיחוד הייתה לבסס את אוצר המילים של שיעוריהם על ההקשר של כיתותיהם. באחד מאחרי הצהרים נפגשה קבוצה לדון בתוכן של אוצר המילים. הקבוצה כללה את איש מקצוע בריאות הנפש TCP, מורה לתואר שני מאדוקייר, מנהל חינוך למבוגרים של האיחוד, מורה ומומחה לבריאות הנפש של אדוקייר ומספר חוקרים.  מישהו מהקבוצה ציין כמה יעזור אם בני משפחה יכירו את השפה בטקסי "אני אוהב אותך" וטרמינולוגיה אחרת בתחום המודעות - מערכת ניהול הכיתה שמורי אדוקייר הוכשרו להשתמש בה. דבר זה הוביל לדיון מגוון באלמנטים אחרים של תוכנית הלימודים של הילדים שניתן להכליל, כולל רבים מ"ספרי" המשפחה, עבור לשאלה אם ילדים יוכלו לעזוב את הכיתות במהלך שיעורי ESL  כדי ללמוד יחד עם הוריהם. כל האלמנטים המוצלחים של תוכנית ESL לאוריינות משפחתית התפתחו מהשיחה וממחישים את הכוח הקיים במפגש בין אנשים, גם אם פירוש הדבר שהתהליך לוקח מעט יותר זמן ומרגיש מעט פחות מאורגן מאשר כאשר חלק קטן מאיתנו יושבים במשרד ומפתחים תוכנית.
למעשה, TCP השיגה את התוצאות הטובות ביותר כאשר כל אחת מהקבוצות הייתה מעורבת בתהליך: הורים, מורים, חוקרים מדיסציפלינות רבות במכונים רבים והשותפים הפיננסיים שלנו, שגם להם היו רעיונות מוגדרים וברורים לגבי הוצאת המשאבים הפילנתרופיים. לעתים, הפערים התרבותיים גרמו בלבול ומבוכה. עתה אנו מכירים בכך שעימותים אלה הם המקור לתובנות חדשות מתהליך יישום הידע, יישום מדעי וניהול מדעי לשם מניעה במערכי העולם-האמיתי. תרגום תוכניות מבוססות לתוכניות ברות-קיימא כרוך בלקיחת תוכניות עם מימון טוב ושכנוע מנהלים של ארגוני שירות חינוכיים או קהילתיים שאינם ממומנים כדי להוסיף עוד תוכנית למערך המשימות הגדוש של המערכת. תהליך זה, על כל הקשיים בו, הפך לתחום לימוד בפני עצמו, שכן "מדעי מניעה ממוקדי משפחה" מנסה לשפר את היכולת לתרגם תוכניות מניעה לפרקטיקות אפקטיביות וברות קיימא של מערכי עולם-אמיתי.
כאשר מיזם הילדים של טולסה החל ללבוש צורה ב-2008-9 מדעי העצב רק החלו לצבור ראיות לכך שעוני ומצוקה של ילדים משפיעים על המוח המתפתח דרך מנגנונים נוירו-ביולוגיים וכי ניתן להקטין השפעות אלה ע"י יחסים חמים ומטפחים. במהלך העשור האחרון ספרות זו צמחה בגודלה ובספציפיות שלה, ותיעדה השפעות עקביות של עוני ומצוקה על אזורי מוח הקשורים לויסות רגשי ולזיכרון – האמיגדלה, ההיפוקמפוס והקורטקס הקדם-קדמי (prefrontal). כמה מאותם אזורים קשורים גם לדיכאון, לחצי הורות והיענות אצל אמהות לתינוקות.
 
ברור יותר ויותר כי איכות יחסי הורה-ילד הם המשתנה העיקרי הקובע את המידה בה עוני ולחצים פוגעים בהתפתחות התינוק והפעוט. מצטברות יותר ויותר עדויות לכך שהתרופה ללחצים רעילים היא יחסים מטפחים עם מבוגרים נוכחים ונענים. דבר זה הוא לעתים קרובות אתגר עבור הורים אשר בעצמם גדלו בבתים כאוטיים, מתעללים או לא-מתפקדים או אשר ממשיכים לחוות טראומות ולחצים. נוכחות רפלקטיבית או רגשית היא תחום שניתן ללמידה וחשיבותו הרבה עולה ממחקרים שמצאו כי נוכחות זו מקדמת את איכות היחסים בין ההורים וביניהם לבין הילד. התערבויות TCP שמתמקדות בקידום רפלקסיה עצמית ולקיחת פרספקטיבה בקרב מורים וצוותים (קשרי הורים) ועל מיינדפולנס (מודעות) וחמלה-עצמית בהורים (סופר הורים) מספקים עדויות לכך שאיכות היחסים משתפרת לאחר תרגול ופרקטיקה. בנוסף, ניתן להכליל פעילויות יומיומיות רבות ברוטינות בבית ובכיתות כדי לעזור להורים ולמורים להשיג יכולת זו. דבר זה נע מתרגול גופני קבוע, קריאה וסיפור סיפורים, טיפוח כישרונות וכישורים דרך תחביבים וספורט, משחק בבניית-תפקודי ביצוע (כמו זיכרון, סיימון אמר, ריקוד הקפיאה) ועד לעיסוק בפרקטיקות רפלקטיביות והגותיות שבונות את היכולת לויסות עצמי ומודעות.
לכל אחד מאיתנו יש עניין בשאלה אם הילדים של ימינו יהפכו לאזרחים אחראיים, להורים אכפתיים ולבני זוג טובים או עובדים אתיים ופרודוקטיביים. הכישורים הקוגניטיביים, החברתיים וכישורי הויסות הרגשי שמאפשרים תוצאות כאלה מצויים בסיכון אם לא נעשה כל שביכולתנו לקדם מדיניות ופרקטיקות בבתינו, במרכזים לגיל הרך ובקהילות כדי לתמוך בהורים ובמטפלים שעושים כמיטב יכולתם. מיזם ילדי טולסה שרטט מסלול פעולה. מסלול זה תומך בהשקעה בקווי מדיניות ומערכות לשינוי הסיכויים של תינוקות ופעוטות שהתפתחותם מצויה בסיכון, דרך חומר אפקטיבי והולם ותמיכה חברתית-רגשית עבור הוריהם, המורים והמטפלים.


(14)Weatherston, D., & Rosenblum, K. L. (2018). Promoting Early Relationships in Infancy and Early Parenthood: Integrating Social and Emotional Policy, Practice, and Research. In Building Early Social and Emotional Relationships with Infants and Toddlers (pp. 325-341). Springer, Cham.‏
פרק זה מקדם את האמונה שכל התפתחות מתרחשת בהקשר של יחסים וכי יחסים בריאים ואמינים מקדמים ומגנים על צמיחה ושינוי. בחקירת חשיבות היחסים להתפתחות הבריאה של התינוק או הפעוט, הכותבים בוחנים: קידום, מניעה וטיפולים מדיסציפלינות שונות ובמערכים שונים; מדיניות קיימת שמבטיחה את ביסוס הפרקטיקות על עקרונות הבריאות הנפשית של הילד; תפקידי הפיקוח הרפלקטיבי והיוועצות בפרקטיקות אלה; ומה צריך להעריך באופן הזהיר ביותר כדי להבטיח איכות מתמשכת וצמיחה בתחום והבטחת כיוונים חדשים.
"אין דבר כזה, תינוק, אלא רק תינוק ומישהו שדואג לו." אלה דברים שכתב Winnicott (1966) כאשר הדגיש את החשיבות של הטיפול בילד ויחסי הורה-ילד להישרדות, בריאות וצמיחה של התינוק. בסוף שנות השישים, סלמה פרייברג (Fraiberg), עובדת סוציאלית ואנליסטית, הציגה לאנשי מקצוע התערבות התפתחותית וקלינית בשם IMH (בריאות נפשית של התינוק) שעסקה בתינוקות והוריהם. שירותים אלה פתחו אפשרויות חדשות לאנשי המקצוע לשם תמיכה בצרכים החברתיים והרגשיים של תינוקות תוך כדי עיסוק ביכולות ההורים לטפח ולהגן את הילדים בשנות חייהם הראשונות. עקרונות היחסים והפרקטיקות מאחורי הגישה הלא-מסורתית הניחו שאנשי מקצוע מהתחומים השונים שעובדים עם תינוקות ופעוטות שותפים להבנה ולכוח שיש ליחסים אלה לשם תמיכה בבריאות רגשית, צמיחה ושינוי בשנות החיים הראשונות. הבנת חוויית התינוק/פעוט בהקשר של יחסים ספציפיים ועזרה להורים או למטפלים לגלות אמפתיה לילד הם סימני ההיכר של IMH כיום.
כאמור, השילוב של עקרונות ופרקטיקות הבריאות הנפשית של התינוק במערכי חינוך וטיפול בריאותי ונפשי מחייב ידע על התפתחות התינוק והורות מוקדמת; יחסי התקשרות מוקדמת; התפתחות, צמיחה ושינוי במשפחה; וגישות התערבות וטיפול בין-תחומיות שמקדמות ותומכות בבריאות חברתית, רגשית ובריאות היחסים בשנים הראשונות לחיים. במרכז עומדת האמונה שכל התפתחות מתרחשת בהקשר של יחסים וכי יחסים בריאים ואמינים מקדמים ומגנים על צמיחה ושינוי.
בפרק זה (הפרק המסכם את הספר) נצבות שלוש שאלות חשובות: ראשית, מהם קווי המדיניות הקיימים שמבטיחים כי הפרקטיקה אכן מתייחסת לעקרונות הבריאות הנפשית של התינוק? שנית, כיצד נראה כיום נוף הבריאות הנפשית של התינוק, לרבות קידום, מניעה, התערבות וטיפול, בתחומים השונים ובמערכי שירות שונים, ומהו תפקיד הפיקוח הרפלקטיבי וייעוץ בתוך הפרקטיקה? ולבסוף, ביחס למחקר ולהערכה, מה לדעתנו חייב לעבור הערכה זהירה יותר כדי להבטיח איכות וצמיחה מתמשכות בתחום זה ?
14.1 קווי מדיניות הממוקדים ביחסים ומשפיעים על הפרקטיקה
14.1.1 מערכות וארגונים שתומכים בבריאות הנפשית של התינוק
בריאות נפשית של תינוק, מעצם הגדרתה היא בין-תחומית שכן היא מקדמת "כשירות חברתית ורגשית של תינוקות בהקשר הביולוגי, יחסי ותרבותי שלהם". התחום כולל עובדים סוציאליים, פסיכולוגים, פסיכיאטרים, מקצועני בריאות, טיפול בגיל הרך וצוותי חינוך, חינוך מיוחד ומומחים אחרים שמשפיעים על חיי הילדים הרכים ומשפחותיהם. בקבוצה כה רחבה ומגוונת של אנשי מקצוע ותוך מיקוד בעקרונות ובפרקטיקות בריאות הנפש של התינוק, סוגיית הכשירות חייבה זיהוי של מסגרת מכוונת בחינוך, בהכשרה ובפרקטיקה לילדים בני 0-3 ומשפחותיהם. MI-AIMH (איגוד מישיגן לבריאות נפשית של תינוקות)  הגיב לצורך במסגרת ולאחר 8 שנות עבודה משותפת של מומחים בתחום, השלים את הנחיות הכשירות של MI-AIMH בשנת 2000.
14.1.2. ההנחיות
ההנחיות, הידע המיומנויות והחוויות הרפלקטיביות מאורגנים לפי 8 תחומי ליבה ונחשבים כחיוניים לפרקטיקה המיטבית. התחומים כוללים יסודות תיאורטיים; חוק, רגולציה ומדיניות הסוכנות; מומחיות במערכות; מיומנויות שירות ישירות; עבודה עם אחרים; תקשורת; חשיבה; ורפלקציה. זוהי פרקטיקה הממוקדת ביחסים ורגישה תרבותית שמקדמת את בריאותו הנפשית של התינוק במסגרת MI-AIMH – תהליך שיטתי לזיהוי כשירות, שפותח ואושר ע"י מועצת הדירקטורים של MI-AIMH ב-2002. הנחיות אלה ותהליך הקידום אושרו מאז לשימוש ע"י 29 איגודי-מדינות בארה"ב לבריאות נפש התינוק, כמו גם באיגוד האירי ובאיגוד האוסטרלי לבריאות הנפש של התינוק.
ב-2018,, התמיכה של כמה אלפי אנשי מקצוע, לרבות קובעי מדיניות ואנשי מחקר, דרך בחינת תיק הנושא, הערות, התייחסויות ובדיקות, מבטיחה מחויבות גדלה והולכת ברחבי המדינה לעקרונות ה-IMH ולכוח עבודה איכותי. אלפי אחרים מתכוננים לתמוך בהכרה זו.
14.1.3 הברית
הוקמה ב-2016 – 'הברית לקידום בריאותו הנפשית של התינוק' – היא ארגון גלובאלי ללא מטרת רווח שתומך ומסייע להתפתחות כוח עבודה בכל איגודי ה-IMH (29 כיום) ובשתי מדינות דרך הנחיות כשירות וקידום. השליחות של הברית היא לבנות ולקיים כוח עבודה רפלקטיבי, מיומן, כשיר תרבותית ומסתמך על יחסים שתומך בתינוקות, פעוטות ומשפחותיהן. האסטרטגיה העיקרית היא לספק הכשרה וסיוע טכני למנהיגי הברית בקידום מסגרת הכשירות, פיתוח ההכשרות והוצאה לפועל של תהליך הקידום, והבטחת האיכות טובה יותר בכל המערכות והמדינות המשתתפות. נכון להיום מעל 200 מנהיגים משתפים פעולה בקביעות סביב פיתוח כוח עבודה איכותי דרך השתתפות במחקר, הכשרה וועדות מדיניות; ותכנון והשתתפות בסימפוזיון מנהיגות שנתי בן יומיים וחצי וסימפוזיון שנתי בן יומיים בנושא פיקוח רפלקטיבי ופרקטיקה מבוססת-יחסים. כארגון שצמח מהשטח, מבנה 'הברית' עוזר לתמוך ולקיים את עקרונות הבריאות הנפשית של התינוק בכל מדינה ע"י הכוונת מדיניות הבריאות הנפשית, המחקר והפרקטיקה.
14.1.1 אפס עד שלוש
ארגון חיוני אחר לקידום IMH – אפס עד שלוש – הוא הקבוצה הלאומית הבין-תחומית הגדולה ביותר בארה"ב שמקדמת פיתוח יחסים מוקדמים ופרקטיקות מבוססות-משפחה עבור תינוקות, פעוטות ומשפחותיהם בתחום הבריאות, הטיפול המוקדם והחינוך, הבריאות הנפשית, רווחת הילד ומערכות השירות. הארגון, שזוכה להערכה רבה בשל מדיניות מומחים ויוזמות פרקטיקה בכל רצף השירות (קידום, מניעה והתערבות/טיפול), מחזיק במחויבות קשוחה לרווחה חברתית ורגשית ובריאות ביחסים בשנים הראשונות לחיים. כמו כן הארגון מפתח ומפיץ חומרים ופרסומים לתמיכה והדרכה של הורים ואנשי מקצוע לשם הבנת התפתחות חברתית ורגשית בינקות ובגיל הרך. הוא מהווה מקור פרקטיקה ומדיניות עצום עבור יחידים, בשירות ולפני שירות ותוכניות הכשרה אקדמיות ותוכניות לתואר.
14.1.5 יוזמת ביקורי הבית לאם, לתינוק ולגיל הרך (MIECHV)
בנוסף לארגונים אלה יוזמת ביקורי הבית חשובה בתחום המדיניות שממומן ע"י משרד הבריאות ושירותי אנוש (HRSA ). היוזמה נועדה לתמוך בנשים הרות ומשפחותיהן, במיוחד משפחות בסיכון, לשפר בריאות האם והילד, למנוע התעללות והזנחה, לעודד הורות חיובית ולקדם התפתחות הילד ומוכנותו לביה"ס. ב-2016 מדינות שירתו קרוב ל- 160,000 הורים וילדים ב-893 מחוזות בכל מדינות ארה"ב. מספר הילדים וההורים שקיבלו שירות מהיוזמה גדל כמעט פי חמש מאז 2012 ומספר ביקורי הבית גדל ביותר מפי חמש, כאשר מעל 3.3 מיליון ביקורי בית סופקו ב-5 השנים האחרונות. תוכניות MIECHV לדוגמה כוללות את התוכניות המסתמכות על ראיות. למרות שתוכניות אלה קשובות לרווחה החברתית והרגשית של תינוקות ופעוטות ולמיומנויות הוריות, הן משתנות בדגש על בריאות היחסים או בריאותו הנפשית של התינוק ויש צורך בתשומת לב רבה יותר לשילוב העקרונות לנוהגי ביקורי הבית. IMH –  ביקורי בית למעקב אחר בריאותו הנפשית של התינוק – תוכנית במימון המדינה על פי מודל פרייברג - מצויה כיום תחת הערכה לשם ביסוס הדרישות למעמד מבוסס-ראיות.
יתרה מזו, במאי 2017, אונ' ג'ון הופקינס קיבלה פרס מה-HRSA לבניית רשת מחקר לבדיקת תוצאות משמעותיות שתרחבנה משמעותית את בסיס הראיות של ביקורי הבית וקיימת ציפייה לדגש חזק יותר על שילוב העקרונות בפרקטיקה.
14.2 נוף של פרקטיקה שמושכלת ע"י בריאות הנפש של התינוק: רצף השירות והתפקיד של פיקוח רפלקטיבי וייעוץ
אילו משתנים מקדמים בריאות חברתית ורגשית בינקות ובגיל הרך? המינימום הוא משאבים בסיסיים בסביבה המשפחתית: מזון, דיור, ביגוד וטיפול רפואי נגיש. בהיעדר משאבים יתפתחו לחצים ויסכנו את ההתפתחות החברתית רגשית וקוגניטיבית של הילד. שנית, הילדים חייבים לחוות אינטראקציות מטפחות בהקשר המשפחתי. מחקרים מדעיים מזהים טיפול רגיש ונענה כטיפול שמוביל לביטחון הילד ביחסי הורה-ילד ומקדם את רווחתו. מעורבות הורית, חיבה ובריאות נפשית של ההורים מקדמים את בריאותו הנפשית של הילד. ושלישית, יכולת ההורה לחשוב על התינוק והפעוט ולהרגיש אותו, להבין את צרכיו ולהיות רפלקטיבי לגביו מגבירה את הסיכוי לטיפול רגיש ונענה, מקדמת בטחון ומגנה על בריאותו הנפשית. 
14.2.1 רצף שירות IMH
כיצד נראים שירותים מושכלים לבריאות הנפש של התינוק? מטרת שירותים אלה היא לקדם רווחה נפשית אופטימאלית לילד ולמשפחתו, החל מההיריון ובמהלך שנותיו הראשונות; למנוע הפרעות התפתחות, התנהגות ויחסים; להתערב במצב של סיכון ביולוגי, סביבתי ופסיכולוגי; להתייחס לקטנים ולהורים בעת זיהוי הפרעות חישה, ויסות או בעיות בריאות נפשית. במרכז ניצבת מחויבות לחזק את היחסים המוקדמים המתפתחים בין הורה לילד.
קידום שירותי קידום של IMH כוללים תמיכה בהורים לעתיד והורים חדשים בעזרת מידע מעשי וחינוך בנושא הריון, לידה ובשנים הראשונות לחיי הילד; זיהוי יכולות התפתחות וחוזקות הורים לשם מתן טיפול נענה ורגיש; והצעת תמיכה חברתית לחיזוק והעמקת הקשר המתפתח ועידוד של תוצאות התפתחות חיוביות.
דוגמאות: קורסי לידה, שיעורי הנקה, קבוצות הורית, שיעורי להורים חדשים, קבוצות משחק הורה-ילד
מניעה שירותי מניעה של IMH כוללים מיון והערכה מצד מערכות הבריאות השונות ומומחים לגיל הרך כאשר יש חששות לבעיות בהיריון, התפתחות, התנהגות או יחסים. לאחר זיהוין, המשפחות יכולות להירשם לתוכניות קהילתיות שמציעות מידע, הכוונה ותמיכה רגשית לצמצום גורמי הסיכון השונים.
דוגמאות: 'משפחות בריאות', Early Head Start, 'הורים כמורים', ו 'שותפות אחות-משפחה'.
התערבות. הזיהוי של ריבוי גורמי סיכון במהלך ההיריון יכול להוביל להפניית הילד לשירותים שונים לילד. האסטרטגיות מוגדרות בבירור ומכוונות לילד, להורים וליחסים המתפתחים שלהם. הגישה בעיקרה מבוססת על חוזקות אך ניתנת תשומת לב לרגישויות נפשיות שמציבות את התינוק והמשפחה בסיכון. השירות יכול להציע סיוע ממשי במשאבים, תמיכה רגשית, הכוונה בענייני יחסים, פסיכותרפיה תינוק-הורה לצמצום הסיכונים ולקידום היכולות של שניהם. אפשר לפגוש את התינוק וההורים בבית, במרפאה באופן אינדיבידואלי, או בקבוצה. המיקוד יכול להיות באינטראקציות הטיפול או בחוויות העבר שמאתגרות טיפול אמין ורגיש.
דוגמאות: Minding the Baby, Child First, Circle of Security, Watch, Wait, and Wonder, Promoting First Relationships, ו- Mom Power.
טיפול. קיומה של הפרעה רגשית/התנהגותית, הורים עם דיכאון/מחלה נפשית או היסטוריה של טראומה, מעמיד את התינוק ההורים והיחסים המתפתחים בסיכון. הורים ותינוקות עשויים להיזקק לטיפול של איש מקצוע שמתמחה בבריאות הנפש לפי תיאוריות פסיכותרפיסטיות והתנהגותיות של שינוי, הפרעות בינקות או מנטאליות והתנהגותיות בקרב מבוגרים. האסטרטגיות כוללות את כל הגישות המזוהות כהתערבויות אך גם יכול להיזקק לטיפול אינטנסיבי מצד מומחה לבריאות נפשית של תינוקות ו/או סיוע מצד מומחי בריאות ורווחה אחרים. ייתכן צורך ברמת תמיכה גבוהה כמו לדוגמה טיפול ממוקד בטראומה, התעללות והזנחה, הערכה פסיכיאטרית, תרופות ו/או אשפוז. בכל המקרים, איש המקצוע ישמור על ערנות ליחסי ההתקשרות המתפתחים.
דוגמאות: Child-Parent Psychotherapy – CPP, Infant Mental Health Home Visiting (IMH-HV).
לסיכום, הורים ותינוקות מתפתחים באופן אופטימאלי בהקשר מטפח וביחסים, תרבות וקהילה משפחתיים מזינים. קידום הבריאות הנפשית של התינוק באופן מושכל ובעזרת שירותי מניעה, התערבויות בריאות ושירותי טיפול נועד להתמקד ביחסים המתפתחים בין תינוק להורה.
14.2.2 התפקיד של פיקוח רפלקטיבי וייעוץ
מאמינים שרפלקסיה היא רכיב הליבה שמוביל לכשירות בהכשרת אנשי מקצוע שעובדים עם תינוקות, פעוטות ומשפחותיהם. הנחיות הכשירות (MI-AIMH) שנכתבו ב-2004 ותוקנו ב-2017, מאשרות אילו חוויות רפלקטיביות חיוניות לפרקטיקה בכל התחומים ובמערכי השירות השונים. בין הכשירויות יש הזדמנויות ל:
· בדיקה קבועה של המחשבות, רגשות, חוזקות ותחומי צמיחה.
· התייעצות קבועה עם מפקח, יועץ ועמיתים לשם הבנת יכולות וצורכים אישיים ושל המשפחות.
· הבנת התשובות הרגשיות לעבודה משפחתית/עם התינוק.
· עדכון התפתחות התינוק ופרקטיקה ממוקדת-יחסים.
· הכרת תחומים להתפתחות מקצועית ואישית.
יחסי הפיקוח עוסקים ברפקלסיה וביחסים שמבטיחים שילוב בפרקטיקות.
14.2.3. פיקוח רפקלטיבי
מוגדר כ 'יחסי למידה בהם שני אנשים או יותר מתייחסים לאבחנות, מחשבות, רגשות, חוסר בטחון ושאלות שעולות מהעבודה המשותפת.' הברית לקידום הבריאות נפשית וארגונים אחרים הכירו בכך שפיקוח רפלקטיבי הוא חלק בלתי נפרד מהפרקטיקה. היחסים מתפתחים עם הזמן, ושני הצדדים תורמים להם אך מתבצעת גם הערכה של הבדלים. השותפות מכוונת לטובת המשפחות והתינוקות ותומכת בצמיחה מקצועית ושינוי.
14.2.4. יחסי פיקוח רפלקטיביים
בתחילה המפקח מזמין את המפוקח לקחת חלק ברפלקסיה רגילה על התינוק ומשפחתו במקום שקט, ללא הפרעות, שומע בקשב את דבריו ויוצר הקשר לבחינת הדברים. לאחר האזנה מרוכזת הוא יכול להציע הנחיות ותמיכה, וודאות כנה או להציע פתרון לבעיות, אם קיימות. המפוקח מגיע מוכן כל שבוע או חודש לחלוק אבחנות וסיפורים בפתיחות והמפקח נגיש, כנה ונוכח רגשית ומכיל את הרגשות שנוצרו במפוקח לנוכח מצב התינוק והמשפחה והם ממשיכים לדון ברמת הסיכונים הקיימת. עם הזמן היחסים מתפתחים והמפוקח סומך על המפקח יותר ויותר, שניהם לומדים זה מזה, חולקים תובנות ומורכבויות לגבי המשפחה.
יחסי הפיקוח חיוניים לעבודה, במיוחד כאשר ישנה טראומה אמיתית, אלימות משפחתית, התמכרות או מחלה נפשית שמסכנים את התינוק. העוני מגביר את הסיכונים. הרגשות שמתעוררים בכל הגופים שמשרתים משפחות אלה – ספקי החינוך לגיל הרך, הצוותים המטפלים בילד, ספקי הבריאות, מבקרי הבית, מומחי התערבות בגיל הרך ומקצועני בריאות הנפש – יכולים להיות אינטנסיביים ולכלול, בין השאר, אי-וודאות, ספק, אמביוולנטיות, כעס, עוינות וצער. געגוע ליחסים, זיכרונות, תקוות וכמיהות מתעוררים כל הזמן בנוכחות תינוקות והורים בקרב העוסקים ביחסים עם ילדים רכים ואלה מאתגרים במיוחד כאשר לתינוקות יש צרכים מיוחדים או כשהם מצויים בסיכון. הפיקוח הרפלקטיבי מספק מקום "לחוות את הרגשות המקוטעים הללו" בהקשר של הכלה, לבנות משמעות ממה שנראה ונשמע ולעבד את התגובות האישיות כמענה לעבודה הקשה.
אנשי המקצוע עשויים להיות מושפעים מהתינוקות והמשפחות וזקוקים לזמן לדון ברגשותיהם. יחסי הפיקוח הרפלקטיביים מגנים על המפקח מפני משבר ומונעים עזיבת העבודה לפני שנבנית מוכנות במשפחה, או לחילופין מגנים על המפקח מפני מעורבות יתר כאשר המשאבים חסרים והצורך במזון, ביגוד ודיור דחופים. פיקוח רפלקטיבי מסייע לשמור איזון ברגשות ובמחשבות של המפקח והמפוקחים.
14.3 כיוונים ביקורתיים למחקר IMH והערכה
המחקר וההערכה חשובים לזיהוי רכיבי מפתח של בריאות הנפש ומכוונים מדיניות הנוגעת להכשרת מתן שירות.
14.3.1. הערכה ומחקר של פיקוח רפלקטיבי וייעוץ
ככל שפיקוח רפלקטיבי נודע יותר ונקשר יותר לצמיחה מקצועית ולשירותים שעוסקים בבריאות הנפש וביחסי הורה ילד, צוותי מחקר, קובעי מדיניות ואנשי מקצוע ממגוון תחומים מחפשים יותר מידע ספציפי בנושא. מהם הרכיבים החיוניים של פיקוח רפלקטיבי? במחקר מ-2014 מומחים בנושא זיהו איכויות והתנהגויות החשובות ביותר לפיקוח רפלקטיבי: תכונות המפקח (חומל, סובלני, לא שיפוטי, מהימן, צפוי, בטוח ואמין) והתנהגויות המפקח (קשוב, מאזין בזהירות, מעורב, מתחשב, בעל מודעות עצמית, סקרן, משקיף כשיר, מכבד, שומר תקווה).
צוות מחקר מאונ' מינסוטה זיהה 5 אלמנטים של פיקוח רפלקטיבי: הבנת סיפור המשפחה, החזקת התינוק בתודעה, שימוש מקצועי בעצמי, תהליך מקביל וברית רפלקטיבית. כל אלה נקראים RIOS – סולם אבחון אינטראקציה רפלקטיבי - שמתאר את מה שמוחלף, באופן אופטימאלי בשיחה בהקשר של פיקוח רפלקטיבי. ה-RIOS הוכיח עצמו ככלי הכשרה ומחקר חשוב לשם הסבר והכנת הספקים בתחומים שונים לעסוק בפיקוח רפלקטיבי.
יש הצורך דחוף בהכשרה בפרקטיקה של פיקוח רפלקטיבי והערכה מתמשכת של תוצאות וכלים למדידת שינוי כתוצאה מחוויית ההכשרה. ההערכות של הכשרה אינטנסיבית עם 8 פגישות הן עבור המפקחים והן עבור המפוקחים שעובדים בביקורי בית לבריאות הנפשית של הגיל הרך באזור אורבני גדול מצביעות על כך שהכשרה לשליטה של המשתתפים בפרקטיקה רפלקטיבית וייעוץ היא אפשרית ומובילה לשינוי.
14.3.2.מחקר על ההשפעה הביו-התנהגותית של שירותים מבוססי IMH
הראיות המצטברות תומכות באפקטיביות של קידום, מניעה והתערבות בבריאות הנפש של התינוק ומדגישות את ערכה של ההתערבות המוקדמת להורדת עלויות הפרט והחברה. בהתאם לכך, מספר ישויות מספקות מידע אבחוני לגבי מודלים קיימים של מניעה והתערבות. ביחס לתוכניות ביקורי בית בגיל הרך, משרד הבריאות האמריקני שומר על הכלי HomVEE (ראיות ליעילות ביקורי הבית) לשם סקירה מעמיקה ושקופה של הספרות המחקרית על ביקורי הבית  ו- HomVEE מספק סיכום והערכה של איכות ויעילות של מודלים שונים של ביקורי בית מההיריון ולכל אורך הגיל הרך. הראיות נבדקות לפי תחומי מפתח שכוללים תחומי רלבנטיים ליחסי הגיל הרך, כמו למשל מחוונים להשפעה על הורות ובריאות הילד. הערכות איכות ראיות המחקר מכוונות את החלטת MIECHV לגבי מעמד התוכניות ביקורי הבית מבחינת "בסיס ראייתי".
סוגיית המניעה וההתערבות המוקדמות מסתמכת בד"כ על מחקר שמתעד את האופי המכריע של 1000 הימים הראשונים של החיים וחשיבותם להתפתחות הילד. המחקרים במדעי העצב והראיות המצטברות על חשיבות היחסים המוקדמים מדגישים את ההשפעות ההדדיות בין המבנה המוחי ותפקודיו לבין הסביבה הטיפולית של הילד. הראיות מדגישות למשל את ההיענות הרגישה כחוויה אינטראקטיבית שקשורה לא רק ברווחה חברתית-רגשית אלא בהשפעות קוגניטיביות, תפקוד ביצועי ויכולת מוגברת לויסות עצמי ביולוגי והתנהגותי אפקטיבי. ומעבר לכך, חוויות מוקדמות של התעללות והזנחה נקשרו לתוצאות בריאות גרועות.
אך למרות הדגש החזק על מדעי העצב כבסיס לקידום התערבויות מוקדמות והחלטות מדיניות, רק מעט מחקרי התערבות הוכיחו שינויים בסמני-סיכון התנהגותיים הקשורים לטיפול בילד. למחקרים הכוללים סמנים-ביולוגיים יש הפוטנציאל לא רק לזהות את המנגנונים הפועלים בבסיס השפעת הטיפול אלא גם להדגיש את האופי הביקורתי של התערבות מונעת וטיפול, שכן התערבויות אלה אמורות לשנות לא רק תוצאות חברתיות-רגשיות וקוגניטיביות אלא לצמצם סיכוני בריאות פיזית הקשורים למצוקה בגיל הרך. מספר קטן של מחקרים חדשים סיפק ראיות לכוח ההתערבות ביחסים מוקדמים לשם "נירמול" סמני סיכון ביולוגיים: מחקר ABC (Bernard, Dozier, Bick, & Gordon, 2015) ומודל התערבות-מונעת 'כוח-אמא' (אמהות שחוו טראומה, לחץ ומצוקה ומצויות בהריון או עם ילדים קטנים).
למשל במחקר מבוקר ואקראי של יעילות התערבות ABC, החוקרים כללו הערכות של דפוסים יומיים של הורמון הלחץ קורטיזול אצל פעוטות בסיכון להזנחה שהיו מעורבים במערכת הרווחה לילד. שלא במפתיע, בקו הבסיס הילדים הציגו דפוסים יומיים לא טיפוסיים של קורטיזול. המעורבות ההורית בטיפול לא רק שיפרה מחווני התנהגות של טיפול רגיש אלא גם נקשרה ל "נירמול" ייצור הקורטיזון היומי אצל ילדי קבוצת הניסוי. דבר זה מדגיש את הכוח הטמון בהתערבות מוקדמת גם לשם שינוי גורמי סיכון ביולוגיים. מה לגבי ההורים והמטפלים? האם "מאוחר מדי" לשנות קבעונות ביולוגיים הקשורים בלחצים בשלבים מאוחרים יותר בחיים? נתונים חדשים מהתערבות 'כוח-אמא' מצביעים שהתשובה לשאלה זו היא שלילית וגם בשלבים מאוחרים יותר התערבות יכולה לשנות תפקוד מוחי ביולוגי (Swain et al., 2017).
בדומה לכך התערבות כוח-אמא (MP; Rosenblum et al., 2017)  היא התערבות בת-13 פגישות בקבוצה של משפחות עבור משפחות נצרכות עם גורמי סיכון משמעותיים, לרבות חשיפה לטראומה, פסיכופתולוגיה, עוני וחד-הוריות. ב"ניסוי" פתוח (ללא קבוצת ביקורת) עם 68 אמהות שהשלימו MP נמצא קשר לירידה בדיכאון האם, PTSD וחוסר-אונים בטיפול בילד, שיפור בביטחון בהורות, תמיכה חברתית וחיבור לטיפול.
בניסוי מבוקר ואקראי נוסף אמהות שהשתתפו ב-MP הציגו שיפורים בתסמיני בריאות נפשית ובלחצי הורות, כאשר ההשפעות הגדולות ביותר נצפו אצל אמהות שעברו טראומה בין-אישית. בדיקות חדשות יותר של MP מראות כי השתתפות בהכשרה זו יכולה להיות קשורה גם בהפעלה של מעגלים מוחיים הרלבנטיים לאמפתיה הורית.
ביחד, המצב הנוכחי של המדע מדגיש את ההשפעה החזקה ברמה התנהגותית וביולוגית. נתונים ביולוגיים מדגישים את הפוטנציאל האמיתי של גישות התערבות מוקדמות המתמקדות ביחסים, עם השפעה "דו-דורית" הן במוח והן על התנהגות ההורה והילד.
14.3.3 כיוונים חדשים: הרחבת ההשפעה של בריאות נפשית של התינוק
 התחום של בריאות נפשית ממשיך להתפתח וחותר "לפגוש את המשפחות היכן שהן". ההתקדמות ב "שירותים קיימים" לרבות ייעוץ נפשי במערכי הטיפול והחינוך בגיל הרך ושילובו בטיפול הרפואי הראשוני, מציגים הבטחה אדירה מבחינת ההגעה לילדים ולמשפחות וביטול המחסומים שמונעים ממשפחות להגיע לשירותי בריאות הנפש. להלן אחת הדוגמאות שמהווה גישת "הדור הבא" לעירוב משפחות מתוך מקומותיהן וקידום היחסים הבריאים במערכות ובהקשרים שונים ובעיקר בטיפול הראשוני.
14.3.4.שילוב של עקרונות ופרקטיקות IMH בטיפול הראשוני
מודלים משולבים של טיפול מכירים בכוח הפוטנציאלי של עירוב משפחות במערכי טיפול ראשוני לרבות גיניקולוגיה/הריון ורפואת ילדים. רופאים בטיפול הראשוני הם מקורות מהימנים למידע ותמיכה בהורות ולנוכח המגע התכוף, מספקים הזדמנות חשובה לקידום הבריאות הנפשית והיחסים בין הורים לילדים. מודלים של פרקטיקה שמשקפים גישה זו כוללים למשל מודלים של ייעוץ בבריאות הנפש בתוך רפואת הילדים כמו HealthySteps. רבים ממודלים אלה כוללים גישה "מדורגת" שמעבירה אבחון של כלל הילדים להערכת הרווחה החברתית-רגשית ומניעה והתערבות לילדים בסיכון.
גם תשומת הלב ליחסים בגיל הרך מתרחבת וכוללת אבחון של בריאות היחסים וקידומם במערכי הטיפול הראשוני ורואה בבריאות היחסים "סימן חיוני". לדוגמה, ERHS – אבחון בריאות יחסים מוקדמים – כלי חדש שמהווה מענה לפרקטיקות וקווי מדיניות חדשים ומתמקד בצורך לקדם את הרווחה החברתית והרגשית ואת חוסנו של הילד. ניתן להשתמש בכלי במערכים שונים בגיל הרך. 
14.4 סיכום
הפרק מדגיש בבירור כיצד עקרונות הבריאות הנפשית של תינוקות מציפים יותר ויותר מערכי פרקטיקה, מדיניות ושירות ואת הצמיחה של המחקר התומך בנושא. השילוב של שירותים ופרקטיקה של בריאות הנפש המסתמכת על מחקר זה במערכים חינוכיים לטיפול בילדים ובטיפול הראשוני מנסה לנכס על הסבירות שמחסומים יצטמצמו כאשר ילדים ומשפחות יקבלו תמיכות אלה בהקשרים מוכרים, יגבירו את ההשפעה ויצמצמו את מספר הילדים והמשפחות שסובלים מהשלכות המצוקה. לאור הדגש על שילוב שירותי IMH בהקשרים שונים, הפרק מדגיש ומעביר את התקווה העצומה בשדה זה להשפעה חיובית על החיים של התינוקות הרגישים והפעוטות ההורים והמשפחות. הדבר ברור – יחסים מוקדמים מספקים בסיס מכריע לאופטימיזציה של למידה, צמיחה והתפתחות. כתחום יש בנו הפוטנציאל להשפיע חיובית על החיים של הילדים והמשפחות, כיום ולדורות הבאים.

